title: Ilkka Hakalehto

text: Hakalehto aloitti poliittisen uransa keskustan riveissä 1970-luvulla. Hän nousi Helsingin kaupunginvaltuustoon vaaleissa 1972. Vuoden 1975 eduskuntavaaleissa Hakalehto jäi ensimmäiselle varasijalle. Vuosina 1977–1978 Hakalehto kuului Suomen YK-valtuuskuntaan. Hän oli keskustan puoluevaltuuskunnan jäsen sekä Helsingin piirijärjestön ja kunnallisjärjestön puheenjohtaja. Hakalehto oli Paasikiven–Kekkosen linjan vankka tukija. Kaupunginvaltuutettuna Hakalehto otti rohkeasti yhteen vallanpitäjien kanssa. Helsingin metroa koskeneen lahjusjupakan aikana Raimo Ilaskivi teki Hakalehdosta rikosilmoituksen, koska koki tämän halventavan viranomaisia. Syytettä ei nostettu, mutta kaupunki nosti uuden kanteen perusteettomien ansionmenetyskorvausten nostamisesta ja petoksesta. Syyte kaatui hovioikeudessa. Hakalehto paljasti myös Rakennus-Ruolan lahjusjutut. Vuonna 1973 Hakalehto piti valtuustohistorian pisimmän puheen (4 tuntia 45 minuuttia).


title: Ilkka Hakalehto

text: Hakalehto jätti keskustan vuonna 1987.


title: Ilkka Hakalehto

text: Kunnallisvaaleissa 1988 Hakalehto valittiin valtuutetuksi Kansalaisten Yhteistoiminta -vaaliliitosta, ja myöhemmin Pääkaupunkiseudun Sitoutumattomista. Hän oli Kansalaisten Yhteistoiminnan puheenjohtaja 1989–1997 ja Pääkaupunkiseudun Sitoutumattomien puheenjohtaja 1992–1997.


title: Ilkka Hakalehto

text: Vuonna 1994 Hakalehto oli perustamassa Vapaan Suomen Liittoa, jonka ensimmäiseksi puheenjohtajaksi hänet valittiin. Hän johti puoluetta vuoteen 2004, ja toimi tämän jälkeen – Itsenäisyyspuolueeksi nimensä vaihtaneen – järjestön varapuheenjohtajana vuoteen 2008. Kuolemaansa asti Hakalehto oli puolueensa kunniapuheenjohtaja. Hakalehto oli VSL:n tukeman Muutosvoimat Suomi -yhteistyöpuolueen hallituksen puheenjohtaja vuosina 2002–2006.


title: Ilkka Hakalehto

text: Vuoden 1994 presidentinvaaleissa Hakalehto antoi tukensa Keijo Korhoselle. Vuoden 2000 presidentinvaaleissa Hakalehto oli "Itsenäisen Suomen Puolesta 2000" -kansalaisliikkeen ja Perussuomalaisten presidenttiehdokas. Raimo Vistbackan johtama kansalaisliike oli PS:n ja VSL:n muodostama yhteiselin EU-kriittisten voimien kokoamiseksi. Hakalehto sai 31 405 (1,0 %) ääntä, jolla hän jäi kuudenneksi seitsemän ehdokkaan joukossa.


title: Ilkka Hakalehto

text: Hakalehto oli myös 'Suomalaisen Suomen' vt. päätoimittaja 1966, 'Helsinki-Lehden' päätoimittaja 1989-92 ja Vapaa Suomi -lehden päätoimittaja 1997–2004.


title: Ilkka Hakalehto

text: Hakalehto oli HOK-Elannon edustajiston jäsen ("Yhteiseksi hyväksi" -vaaliliitto). Hän kuului myös Helsingin Vartiokylän seurakunnan kirkkoneuvostoon, Helsingin Puhelinyhdistyksen edustajistoon ja Helsingin osuuskaupan edustajistoon.


title: Sardinian kuningaskunta

text: Sardinian kuningaskunta (, myös Sardinia-Piemonte) oli historiallinen valtio nykyisen Italian ja osittain nykyisen Ranskan alueella vuosina 1720–1861.


title: Sardinian kuningaskunta

text: Sardinian saarta oli kutsuttu kuningaskunnaksi jo keskiajalla, mutta sillä ei ollut erillisiä kuninkaita, ellei sellaisiksi katsota saarella hallinneita piirikuntien mahtiherroja, joita Etelä-Euroopassa kuitenkin pidettiin lähinnä ruhtinaina, ei muiden valtioiden tunnustamina kuninkaina. Keisari Fredrik II antoi yhdelle pojalleen Sardinian kuninkaan tittelin. Aragonian ja myöhemmin Espanjan kuninkaat käyttivät pitkässä tittelistössään myös Sardinian kuninkuutta. Uudella ajalla sen niminen valtio varsinaisesti syntyi vuonna 1720, jolloin Savoijin herttua Viktor Amadeus II vaihtoi Espanjan perimyssodassa saamansa Sisilian saaren Sardiniaan vaihtaen samalla kuningastittelinsä niin, että se liitettiin nimenomaan Sardiniaan.


title: Sardinian kuningaskunta

text: Kuningaskunta oli Savoijin ruhtinashuoneen päähaaran hallussa vuoteen 1831 asti ja sen jälkeen Savoiji-Carignanin sivuhaaralla. Vuosina 1798–1814 manterenpuoleiset alueet olivat ranskalaisten hallussa, ja ensimmäistä kertaa Sardinian kuningas todellisuudessa asui Sardinian saarella, joka oli heidän ainut jäljelle jäänyt alueensa. Vuoteen 1858 asti kuningaskuntaan kuului Sardinian ja ranskanpuoleisen Savoijin lisäksi vain Piemonte, mutta vuodesta 1858 alkaen siihen liittyivät tai liitettiin lähes kaikki Italian osat. Vuonna 1861 laajentunut Sardinian kuningaskunta julistettiin Italian kuningaskunnaksi ja Viktor Emanuel II sen kuninkaaksi.


title: Sardinian kuningaskunta

text: Sardinian kuningaskunnan pääministeriksi nousi 1850-luvulla Cavourin kreivi Camillo Benso (1810–1861). Hän teki Ranskan kanssa sopimuksen, jossa Napoleon III lupasi auttaa Sardiniaa tulevassa sodassa Itävaltaa vastaan ja vastineeksi Sardinia luovuttaisi Savoijin ja Nizzan Ranskalle. Tämä käynnisti tapahtumaketjun, joka vuoteen 1870 mennessä johti Italian täyteen yhdistymiseen.


title: Superseos

text: Superseoksilla tarkoitetaan metalliseoksia jotka säilyttävät mekaaniset ominaisuutensa korkeissa lämpötiloissa. Tyypillisesti superseosten pohjana on rauta, koboltti tai nikkeli. Lisäaineina käytetään volframia, molybdeeniä, tantaalia, niobiumia, titaania ja alumiinia. Karkean perusmäärittelynsä takia tähän ryhmään on luettu suuri määrä oleellisesti erilaisia metalliseoksia.


title: Superseos

text: Superseosten sovelluskohteita ovat esimerkiksi metalliteollisuuden kuumaprosessien työkalut ja turbiinien siivet.


title: Superseos

text: Esimerkiksi INCONEL ja NIMONIC seokset. Esimerkiksi yleisesti käytetty INCONEL 718 voidaan erkautuskarkaista ja muokata aina kovuuteen 42 HRC asti. Työkalumateriaalina säilyttää muotonsa ja lujuutensa aina 600 celsiusasteeseen asti.


title: Vogonit

text: Vogonit ovat Douglas Adamsin Linnunrata-kirjasarjan kansa, joka on lähtöisin Vogosfääristä, Vogon-tähteä kiertävältä planeetalta.


title: Vogonit

text: "Linnunradan käsikirja liftareille" kertoo vogoneista seuraavasti:


title: Vogonit

text: Käsikirjan mukaan kun ensimmäiset vogonit ryömivät ylös merestä, evoluutio piti niitä niin epäonnistuneina, että kieltäytyi kehittämästä niitä enää. Vogonit säilyivät olemassaolossa silkkaa ilkeyttään. Lähemmissä tarkasteluissa on paljastunut, että vogonien aivot ovat kehittyneet väärään paikkaan joutuneesta, huonovointisesta maksasta.


title: Vogonit

text: Vogonit pitävät huutamisesta ja mm. ”Vastarinta on hyödytöntä” on suosittu lause heidän keskuudessaan. Vogonit harrastavat säkenöivien, jalokivien lailla hohtavien sateenkaarirapujen hakkaamista rautavasaroilla pirstaleiksi (jotka evoluutio teki huomatessaan minkä erehdyksen teki vogonien kanssa ja yrittäessään korjata asian.)


title: Vogonit

text: Vogonit tuhosivat Maan joka oli itse asiassa valtaisa supertietokone, jonka tarkoitus oli laskea kysymys Syvän Mietteen tuottamasta vastauksesta "Elämästä, maailmankaikkeudesta ja kaikesta".


title: Vogonit

text:
Vogonien runous on maailmankaikkeuden kolmanneksi karmeinta runoutta. Heidän runoutensa syntyi alun perin innosta, jolla he pyrkivät hyväksytyiksi kehittyneiden kulttuurirotujen joukkoon.
Näyte vogonien runoudesta:


title: Ruben & Joonas

text: Ruben & Joonas oli Ruben Stillerin ja Joonas Hytösen juontama MTV3-kanavalla esitettävä keskusteluohjelma. Sarjassa Stiller ja Hytönen haastattelevat vuorotellen mielenkiintoisia persoonia poliitikoista misseihin. Ajoittain ohjelmassa oli lyhyitä sketsejä tai muita viihdyttäviä ohjelmanpätkiä.


title: Ruben & Joonas

text: "Rubenin & Joonaksen" ensimmäinen jakso lähetettiin syksyllä 2004. Vuoden 2005 syksyllä tuotantoyhtiön ja MTV3:n sopimus päättyi ja sarja jäi tauolle. Syksyllä 2006 Stiller ja Hytönen palasivat ruutuun. Tällä kertaa molemmat saivat omat, eri iltoina esitettävät keskusteluohjelmansa. Isäntiensä etunimiä kantavat ohjelmat olivat kuin "Ruben & Joonas" jaettuna kahteen osaan. Stiller ja Hytönen tekivät oman ohjelmansa kaikki haastattelut. Välillä miehet vierailivat toistensa ohjelmissa.


title: Ruben & Joonas

text: Vuoden 2007 alusta Hytönen ja Stiller jatkoivat yhteisen ohjelmansa "Ruben ja Joonas" tekoa. Maaliskuussa he kuitenkin palasivat jälleen isännöimään omia ohjelmiaan. Syksyllä 2007 ohjelmista ainakaan toinen, "Ruben", ei jatku, sillä tuotantoyhtiö Moskito Television irtisanoi Stillerin työsopimuksen kesäkuussa 2007.


title: Sami Kuoppamäki

text: Sami Sakari Kuoppamäki (s. 1971) on suomalainen muusikko, pääasiassa rumpali. Hän on vaikuttanut muun muassa yhtyeissä Kingston Wall, So-So, Von Hertzen Brothers, Groove Convention ja Anssi Tikanmäen Filmiorkesteri. Kuoppamäki on toiminut myös sessiomuusikkona ja soittanut "Idols"-televisio-ohjelman taustayhtyeessä. Hän on yksi Suomen arvostetuimmista rumpaleista. Kuoppamäki on vaikuttanut myös jazzpiireissä: hän on esiintynyt Lenni-Kalle Taipaleen kanssa ja soittanut saksofonisti Eero Koivistoisen kanssa Eero Koivistoinen Music Societyn levyllä "X-Ray" (2006). Nykyään Kuoppamäki soittaa muun muassa Samuli Putron yhtyeessä sekä Zook-nimisessä yhtyeessä. Kuoppamäellä on omat nimikkokapulat, Kuoppis-kapulat, joita valmistaa tšekkiläinen Balbex-yhtiö.


title: Sami Kuoppamäki

text: Kuoppamäki avioitui näyttelijä Liisa Mustosen (ent. Kuoppamäki) kanssa kesällä 2001 ja erosi hänestä kesällä 2008. Heillä on tytär.


title: Sami Kuoppamäki

text: Hänen isänsä on Matti Kuoppamäki, kontrabasson soittaja Suomen Kansallisoopperan orkesterissa. Sami Kuoppamäki on Sakari Topeliuksen jälkeläinen.


title: Peter Winch

text: Peter Guy Winch (14. tammikuuta 1926 Walthamstow, Lontoo – 27. huhtikuuta 1997) oli brittiläinen filosofi. Hänet on parhaiten tunnettu yhteiskuntatieteiden, etiikan ja uskonnonfilosofian tutkimuksistaan. Hänen tunnetuin teoksensa on "Yhteiskuntatieteet ja filosofia" (1958).


title: Kaasuvakio

text: Kaasuvakio ("R") on kemiassa käytetty kokeellisesti määritetty luonnonvakio. Sen arvo on noin 8,31446 J K mol eli 0,08206 L atm K mol.


title: Kaasuvakio

text: Kaasuvakio on yhdistetty Boylen, Charlesin sekä Avogadron lakien mukaisista vakioista, ja osoittaa kuinka ideaalikaasun tilavuus on riippuvainen sen paineesta, ainemäärästä ja lämpötilasta. Vakio esiintyy varsinkin ideaalikaasujen yleisessä tilanyhtälössä.


title: Kaasuvakio

text: Kun kaasuvakio jaetaan Avogadron vakiolla, saadaan termodynamiikassa yleisemmin käytetty Boltzmannin vakio.


title: Ari Peltonen

text: Ari Pekka ”Paska” Peltonen (s. 7. huhtikuuta 1967 Hyvinkää) on suomalainen radiotoimittaja, juontaja, kirjailija ja muusikko.


title: Ari Peltonen

text: Peltonen on esittänyt musiikkia yhtyenimellä Paska vuodesta 1985.


title: Ari Peltonen

text: Peltonen juonsi 1990-luvun alussa "ANSSI!"-nimistä radio-ohjelmaa Yleisradion Radiomafia-kanavalla. Ohjelma hyllytettiin kanavalta ensin väliaikaisesti ja lopulta kokonaan. Myöhemmin Peltonen on juontanut Radio Helsingissä Paskalista- ja Mahtavaa Helsinki Mahtavaa -ohjelmia.


title: Ari Peltonen

text: Peltonen on kirjoittanut myös muutamia kirjoja. Kirjassaan "Pallinaama" hän haukkuu entistä Yleisradion esimiestään.


title: Ari Peltonen

text: Peltonen perusti vuonna 2006 Posion kunnan alueelle Valtio -nimisen pienoisvaltion. Valtion pinta-ala oli 10 × 5 metriä ja väkiluku kaksi henkeä. Valtio sijaitsee Muikkulamminpuron varrella Kännäkällä, kahdeksan kilometriä pohjoiseen Posion keskustasta. Valtion vaiheita alettiin seurata 13. lokakuuta 2006 alkaen "Helsingin Sanomien" "Nyt"-liitteessä ja Radio Helsingissä. 19. kesäkuuta 2007 Suomen puolustusvoimat kuitenkin valloitti Valtion takaisin Suomelle.


title: Ari Peltonen

text: Peltonen on esiintynyt myös nimillä Jeesus, Jorma ja Johnny-Blue, jotka toimivat Paskan ”lämmittelijöinä” Tavastia-klubilla. Paska-yhtyeen lisäksi Peltosella on ollut myös muita musiikillisia projekteja, joista tunnetuimpia on ”Maailman isomunaisin mies”. Kyseinen hahmo laulaa Peltosen omien sanojen mukaan ”pelkästä panemisesta” ja parodioi sellaisia artisteja kuin Frederik ja Pate Mustajärvi. Keväällä 2008 Sub esitti Peltosen luotsaaman matkailuohjelman "Paskareissu", jossa Peltonen esittelee huonon maineen saaneita paikkakuntia ja koettaa löytää niistä hyviä puolia.


title: Charlesin laki

text: Charlesin laki on termodynamiikan laki, joka kuvaa vakiomassaisen ideaalikaasun käyttäytymistä vakiotilavuudessa (isokoorinen prosessi). Sen mukaan kaasun paine on suoraan verrannollinen absoluuttiseen lämpötilaan. Jos myös tilavuus saa muuttua, yleistyy Charlesin laki ideaalikaasun tilanyhtälöksi.


title: Charlesin laki

text: Ilmiön havaitsi tiettävästi ensimmäisenä ranskalainen tieteellisten mittalaitteiden kehittäjä Guillaume Amontons (1663–1705). Vaikka tarkkoja lämpömittareita ei silloin vielä ollut käytettävissä, hän havaitsi kaasun tilavuuden "kasvavan kolmanneksella kun kaasu vietiin kylmästä tilasta kiehuvaan veteen". Hän väitti myös, että lämpötilan alentaminen pienentää kaasun painetta ja esitti ajatuksen absoluuttisesta kylmyydestä. Lain muotoili täsmällisesti vuonna 1809 ranskalainen kemisti Joseph Louis Gay-Lussac joka teki kaasujen parissa uraanuurtavaa työtä. .


title: Charlesin laki

text: Tämä ideaalikaasujen periaate tunnetaan Ranskassa, Saksassa ja Englannissa nimellä "Gay-Lussacin laki" ja Saksassa myös nimellä "Amontonin laki" tai "Gay-Lussacin 2. laki" ja Englannissa myös nimellä "painelaki".


title: Charlesin laki

text: Kiinteässä tilavuudessa ideaalikaasun paine kasvaa lineaarisesti lämpötilan kasvaessa. Tämä yhteys voidaan esittää yhtälöllä p = bT, jossa b vakio, tai vaihtoehtoisesti


title: Charlesin laki

text: Toisin sanoen


title: Charlesin laki

text: missä formula_3 ja formula_4 ovat kaasun paine ja lämpötila hetkellä 1, ja formula_5 ja formula_6 hetkellä 2.


title: Charlesin laki

text: Gay-Lussacin lakia sovellettaessa lämpötila on mitattava termodynaamisella lämpötila-asteikolla, jonka nollakohtana on absoluuttinen nollapiste, siis esimerkiksi kelvineinä (ei celsiusasteina).


title: Charlesin laki

text: Esimerkiksi kaasun lämpötilan noustessa vakiotilavuudessa 0 °C:sta +10 °C:een sen absoluuttinen lämpötila nousee 273,15 kelvinistä 283,15 kelviniin eli noin 1,0366 %, joten sen paine kasvaa myös noin 1,0366 % entisestään.


title: Toni Gardemeister

text: Toni Gardemeister (s. 31. maaliskuuta 1975 Kouvola) on suomalainen ralliautoilija. Hän on ajanut rallin MM-sarjaa Suzukilla, Fordilla, Seatilla ja Škodalla. Uralle on lisäksi mahtunut muutamia kilpailuita muillakin automerkeillä, kuten Citroënilla ja Mitsubishillä. Seuratasolla Gardemeister kuuluu Valkealan Urheiluautoilijoihin. Gardemeister on ollut kuudesti palkintokorokkeella MM-sarjassa.


title: Toni Gardemeister

text: Toni Gardemeister on toisen polven ralliautoilija, sillä hänen isänsä Olavi Gardemeister harrasti rallia muun muassa Sunbeam Avengerilla ja Ford Escortilla 1970- ja 1980-luvuilla. Toni sai nelivuotiaana ensimmäisen mikroautonsa ja harjoitteli isänsä opissa. Ensimmäisen kilpaviritetyn mikroauton Gardemeister sai seitsemänvuotiaana ja samana vuonna hän ajoi jäällä isänsä ralliautolla, joka oli Ford Escort RS 2000. Vuonna 1987, eli 12-vuotiaana, poika olikin jo isäänsä nopeampi. Murrosiässä Gardemeister ajoi jokamiesluokan autoilla ja kaksipyöräisillä.


title: Toni Gardemeister

text: Gardemeisterin ralliura alkoi amatööripohjaisena vuonna 1993. Tuolloin hän osallistui Kouvolan ralliin Opel Asconalla ja voitti rallin. Ensimmäisissä ralleissa kartanlukijana toimi Rolf Hedman. Vuonna 1994 kartanlukija vaihtui Paavo Lukanderiksi, joka toimi Gardemeisterin parina aina vuoteen 2004 asti, vaikka välillä mukana oli muitakin. Kaudella 1994 Gardemeister ajoi yhteensä jo 12 rallia pääasiassa junioreiden SM-sarjassa. Näissä ralleissa Gardemeister sijoittui maaliin päästyään aina vähintään toiseksi. Vielä vuonna 1995 Gardemeister ajoi pääasiassa juniorikisoja.


title: Toni Gardemeister

text: Vuonna 1996 junioriluokissa ylivoimaisesta Gardemeisterista tuli ammattikuljettaja, kun hän solmi yhteistyösopimuksen Timo Jouhkin kanssa. Gardemeister ajoi ensimmäisen MM-rallinsa Opel Astralla Suomen MM-rallissa vuonna 1996 ja tuloksena oli ulosajo. Seuraava MM-ralli tulikin vasta seuraavalla kaudella Ruotsissa ja myös tuolloin oli kohtalona keskeytys. Ruotsin ralli oli samalla Gardemeisterin ensimmäinen kilpailu ulkomailla. Autona vuonna 1997 oli Nissan Sunny. Saman kauden Suomen rallissa Gardemeister selvisi ensimmäistä kertaa maaliin sijoituksenaan 12. ja omassa luokassaan sijoitus oli kolmas. MM-rallien lisäksi Gardemeister menestyi hyvin myös kotimaassa, sillä hän voitti pienen N-luokan rallin SM-kultaa. Lisäksi Gardemeister ajoi kaudella 1997 myös EM-ralleja.


title: Toni Gardemeister

text: Kausi 1998 toi mukanaan kuusi MM-rallia. Niistä Ruotsin rallissa Gardemeister ajoi vielä Nissan Sunny GTI:llä, mutta lopuissa MM-ralleissa menopelinä toimi SEAT Ibiza Kit Car. Paras sijoitus oli 14. Hyvien suoritusten ansiosta Gardemeister sai tehdaspaikan Seatilta ja vuonna 1999 ensimmäisessä WRC-kalustolla ajetussa MM-rallissa Gardemeister selvisi ensimmäistä kertaa pisteille sijoituttuaan kolmanneksi Uudessa-Seelannissa. Tuo oli Gardemeisterille kauden neljäs MM-ralli. Kaikkiaan kausi 1999 toi Gardemeisterille kahdeksan rallia.


title: Toni Gardemeister

text: Kaudelle 2000 Seat tarjosi Gardemeisterille vakituista paikkaa tehdastallistaan, mutta vetäytyi myöhemmin MM-sarjasta. Gardemeister ajoikin kaudella 2000 Seat Cordoballa 14 MM-rallia. Seuraavalla kaudella hän ajoi Mitsubishilla ja yksityistallin Peugeotilla yhteensä neljä rallia.


title: Toni Gardemeister

text: Vuonna 2002 alkoi Gardemeisterin nelivuotinen ura Škodalla. Hän ajoi niin Octavialla, kuin Fabialla. Vakituisesti hän ajoi Škodalla kaudet 2002 ja 2003. Kausilla 2002 ja 2003 MM-osakilpailuita kertyi 14, vuonna 2004 seitsemän.


title: Toni Gardemeister

text: Kaudeksi 2005 Gardemeister sai sopimuksen Fordin tehdastiimiin ja ajoi kaikki 16 rallia Ford Focuksella. Niistä hän saavutti neljä palkintokorokesijoitusta, joista kolme oli kakkossijoja. Toiseksi hän sijoittui Korsikalla, Kreikassa ja Monte Carlossa. Hän jopa johti MM-sarjaa alkukauden ajan. Lopulta sijoitus oli kuitenkin neljäs. Lisäksi kaudeksi 2005 kartanlukija vaihtui Jakke Honkaseen.


title: Toni Gardemeister

text: Kaudella 2006 hän ajoi neljä rallia, joista paras sijoitus oli WRC-Peugeotilla kolmas. Lisäksi Gardemeister ajoi kauden MM-ralleja Citroenin WRC-autolla. Kauden 20 MM-pistettä toi lopulta sijoitukseksi yhdeksän. Kaudella 2007 Gardemeisterille tarjottiin Mitsubishilta 12 MM-rallin sarjaa, mutta talli päättikin olla osallistumatta MM-sarjaan. Kuusi MM-rallia Gardemeister pääsi kuitenkin ajamaan Mitsubishi Lancerilla ja Citroën Xsaralla.


title: Toni Gardemeister

text: Kaudeksi 2008 Gardemeister teki tulokastalli Suzukin WRC-tiimin kanssa kahden vuoden sopimuksen. Hän kuitenkin ajoi tallissa vain yhden kauden kun talli vetäytyi MM-sarjasta ennen kauden 2009 alkua. Hänen kartanlukijanaan toimii Tomi Tuominen.


title: Toni Gardemeister

text: Vielä vuonna 2011 Toni ajoi oman TGS Worldwide -tallinsa lukuun IRC-sarjaa Skoda Fabia S2000:lla. Tämän jälkeen hän on ajanut enää harrastemielessä keskimäärin yhden kisan vuodessa.


title: Toni Gardemeister

text: Nykyisin Gardemeister asuu Valkealassa. Hän ei ole naimisissa, mutta seurustelee. Avopuoliso on Miia Katajala. Katajala toimi vuonna 2008 myös Gardemeisterin kartanlukijana yhdessä rallissa. Gardemeister kuvailee itseään rauhalliseksi, nopeasti innostuvaksi ja pitkäjänteiseksi. Vapaa-ajallaan Gardemeister seuraa monipuolisesti muita urheilulajeja.


title: Spektrografi

text: Spektrografi on laite, jolla valo tai muu sähkömagneettinen säteily voidaan hajottaa spektriksi ja rekisteröidä esimerkiksi valokuvaamalla. Näkyvän valon alueella spektrin muodostamiseen voidaan käyttää prismaa, mutta parempi erotuskyky ja laaja taajuusalue saadaan hilaa käyttämällä. Hila on esimerkiksi lasilevy, johon on uurrettu sopivin välein uurteita, jotka tuottavat spektrin värit. Spektrografeja käytetään näytteissä olevien aineiden tunnistamiseen ja niiden määrien mittaamiseen. Tähtitieteessä spektrografilla saadaan tärkeää tietoa tähtien liikkeistä, pyörimisestä ja tähdissä olevista alkuaineista, ja joistain olosuhteista tähden pinnalla.


title: Black Sabbath (albumi)

text: Black Sabbath on samannimisen brittiläisen heavy metal -yhtyeen esikoisalbumi. Se julkaistiin 13. helmikuuta 1970. Albumia pidetään ensimmäisenä "todellisena" heavy metal -albumina ja se sisältää yhtyeen klassikoihin ja tunnetuimpiin kuuluvia kappaleita, kuten nimikappaleen "Black Sabbath", "N.I.B." ja "The Wizard". Vaikkakin albumi sai julkaisunsa aikoihin kovaa kritiikkiä lehdistöltä, nousi yhtye yleisön suosikiksi niin Euroopassa kuin Pohjois-Amerikassakin ja albumi onkin myynyt myöhemmin platinalevyn arvoisesti uudella mantereella.


title: Black Sabbath (albumi)

text: Albumi äänitettiin yhdessä päivässä keskellä kiertuetta. Musiikin ja kansitaiteen vuoksi yhtye liitettiin niin mustaan magiaan, okkultismiin kuin saatananpalvontaankin. Yhtyeellä itsellään ei ollut mitään tekemistä levyn kannen tai markkinoinnin kanssa. Basisti Geezer Butler on kertonut, että sanoitukset olivat todellisuudessa varoituksia satanismista.


title: Black Sabbath (albumi)

text: Birminghamin Astonista kotoisin olevat kitaristi Tony Iommi ja rumpali Bill Ward olivat yhdessä soittaneet top 20 -materiaalia esittäneessä The Rest -yhtyeessä ja sen jälkeen carlislelaisessa bluesyhtyeessä nimeltä Mythology. Vuonna 1968 Mythology kuitenkin hajosi huumepidätyksen jälkeen, ja Ward ja Iommi päättivät koota uuden yhtyeen. He näkivät paikallisen musiikkiliikkeen ikkunassa ilmoituksen "Ozzy Zig requires gig, owns his own PA" (suom. "Ozzy Zig tarvii keikkaa, omistaa oman PA:n"). Iommi tunsi erään Ozzy Osbournen muttei aluksi uskonut, että kyseessä on sama henkilö. He olivat olleet samassa koulussa ja Osbournea oli pidetty koulun pellenä. Kun he tapasivat, Iommi olisikin halunnut unohtaa koko jutun, mutta Ward taivutteli heidät keskustelemaan yhteistyöstä. John "Ozzy" Osbourne oli tehnyt sekalaisia töitä ja ollut vankilassa murtovarkauksien takia. Hän halusi epätoivoisesti elättää itsensä laulamalla.


title: Black Sabbath (albumi)

text: Mukaan liittyi vielä Osbournen ystävä Terence "Geezer" Butler, jonka kanssa hän oli soittanut Rare Breed -nimisessä yhtyeessä. Butler oli alun perin kitaristi mutta alkoi soittaa bassoa. Hänellä oli hippimäinen elämäntyyli, hän oli käynyt enemmän kouluja kuin muut ja oli kiinnostunut muun muassa kirjallisuudesta ja politiikasta. Hänestä tulikin myöhemmin yhtyeen pääsanoittaja. Alkuvaiheessa mukana oli toinenkin kitaristi ja saksofonisti, mutta he jäivät pian pois kokoonpanosta. Yhtyeen nimeksi annettiin The Polka Tulk Blues Band, sittemmin Earth Blues Band ja lopulta pelkkä Earth. Yhtye soitti perinteistä bluesia, jossa oli myös jazzvaikutteita, sillä rumpali Ward oli jazzin ihailija.


title: Black Sabbath (albumi)

text: Yhtyeen hajoaminen oli lähellä joulukuussa 1968, kun Iommia pyydettiin mukaan nousussa olevaan Jethro Tulliin, jonka kitaristi Mick Abrahams oli jättänyt yhtyeen. Iommi soitti Tullissa noin kaksi viikkoa, kunnes palasi Earthiin. Iommin mukaan laulaja Ian Andersonin johtamistyyli oli liian tiukka hänelle eikä hän halunnut olla "pelkkä palkkasoittaja". Toisaalta Iommi on sanonut oppineensa Jethro Tullissa, kuinka ammattimainen yhtye harjoittelee, ja hän halusi myös Earthin harjoittelevan samalla tavalla.


title: Black Sabbath (albumi)

text: Birminghamilainen Jim Simpson kiinnostui Earthista, alkoi sen manageriksi ja järjesti esiintymisiä ympäri maata. Tammikuussa 1969 Earth soitti Lontoon legendaarisella Marquee-klubilla. Yhtye pääsi esiintymään myös muualle Eurooppaan, muun muassa Hampurin kuuluisalle Star Clubille. Näihin aikoihin yhtyeen jäsenet huomasivat, että mitä suuremmalla äänenvoimakkuudella he soittavat, sitä paremmin yleisö kuuntelee. Earth vuokrasi harjoitustilat Birminghamin Astonista. Ensimmäiset omat sävellykset olivat "Wicked World" ja "Black Sabbath". Iommin mukaan tuohon aikaan monet yhtyeet soittivat bluesia, joten Earth alkoi soittaa omia kappaleitaan erottuakseen joukosta.


title: Black Sabbath (albumi)

text: Earthin alkoi soittaa ajan hengen mukaisesti raskaampaa musiikkia, kuten tekivät myös esimerkiksi Cream, Jeff Beck ja Blue Cheer. Led Zeppelinin blues- ja heavymusiikkia yhdistelevä ensilevy oli ilmestynyt samoihin aikoihin, ja Iommi halusi oman yhtyeensä levyn olevan vielä raskaamman. Lisäksi yhtyeen soundiin oli vaikuttanut Iommille muutamaa vuotta aiemmin sattunut työtapaturma, jossa hän menetti osan oikean käden keskisormesta ja nimettömästä. Toivuttuaan Iommi alkoi kehitellä uutta soittotapaa ja teki itse muovipullosta proteesit katkenneisiin sormiinsa. Jotta soittaminen proteeseilla olisi helpompaa, hän asensi kitaraan ohuemmat kielet ja käytti tavallisten sointujen sijaan voimasointuja, minkä takia kitarasoundista tuli tavallista raskaampi.


title: Black Sabbath (albumi)

text: 1960-luvun lopulla media alkoi kiinnostua myös henkimaailman pimeästä puolesta, ja myös Earth-yhtyeen jäsenet, etenkin Geezer Butler, olivat kiinnostuneet mystiikasta ja okkultismista. Yhtye harjoitteli lähellä erästä elokuvateatteria, jossa esitettiin kauhuelokuvia. Osbourne on kertonut ehdottaneensa, että "jos ihmiset ovat kiinnostuneet kauhuelokuvista, miksemme mekin alkaisi tehdä pelottavaa musiikkia". Yhtyeen ollessa kiertueella Saksassa elokuussa 1969 Geezer Butler ehdotti, että se ottaisi nimekseen Black Sabbath vuonna 1963 ilmestyneen Boris Karloffin tähdittämän kauhuelokuvan mukaan. Ensimmäinen esiintyminen Black Sabbathin nimellä oli 30. elokuuta 1969. Nimenvaihdokseen vaikutti myös toisen Earth-nimisen, jo levyttäneen yhtyeen olemassaolo.


title: Black Sabbath (albumi)

text: Kun Iommi sävelsi riffin "Black Sabbath" -kappaleeseen, hän tajusi heti kehittäneensä jotain ainutlaatuista. Hän kuuli vasta myöhemmin, että kyseessä on niin sanottu "paholaisen intervalli", tritonus, jonka soittaminen oli keskiajalla kiellettyä. Toinen varhainen sävellys oli "The Wizard". Kun omaa materiaalia tuli lisää, kuten "N.I.B.", "Sleeping Village" ja "Behind the Wall of Sleep", oli aika hankkia levytyssopimus.


title: Black Sabbath (albumi)

text: Black Sabbathin manageri Jim Simpson järjesti elokuussa 1969 yhtyeen Trident-studioon Lontooseen. Yhtye nauhoitti demon "The Rebel" -nimisestä kevyestä pop-kappaleesta, jonka oli säveltänyt Norman Haines. Haines kuului Simpsonin artisteihin ja hän myös soitti kosketinsoittimia kappaleen nauhoituksessa. Haines sävelsi myös yhtyeen toisen demon, blues-vaikutteisen kappaleen "When I Came Down". Lisäksi Black Sabbath oli jo aiemmin nauhoittanut jazz-henkisen kappaleen "Song For Jim". Nauhoituksista on julkaistu ainoastaan katkelmia eri bootleg-levyillä, internetissä sekä "The Black Sabbath Story Vol 1."-videolla. Simpsonin mielestä yhtyeen kannattaisi levytyssopimuksen hankkimiseksi nauhoittaa ennemmin kokonainen albumi kuin yksittäisiä kappaleita. Paikallinen musiikkivaikuttaja Tony Hall lupasi rahoittaa levytyksen.


title: Black Sabbath (albumi)

text: Marraskuun kymmenentenä 1969 yhtye levytti vastahakoisesti Trident-studioilla cover-version amerikkalaisen Crow-yhtyeen top 20 -hitistä "Evil Woman (Don't Play Your Games with Me)". Tuohon aikaan Britanniassa oli tapana levyttää cover amerikkalaisesta listahitistä ennen kuin se ehtisi tulla Euroopassa tunnetuksi alkuperäisesityksenä. Lisäksi Simpsonin mielestä yhtye tarvitsi singlen saadakseen julkisuutta.


title: Black Sabbath (albumi)

text: Viikkoa myöhemmin varsinainen albumi nauhoitettiin 12-tuntisessa studiosessiossa sekä miksattiin ja editoitiin 17.–18. marraskuuta 1969 Regent Sound-studioilla Lontoossa. Tuottajana oli Rodger Bain, joka oli nauhoittanut "The Rebelin" ja tuottanut "Evil Womanin". Bainin apulaisena oli äänittäjä Tom Allom, josta myöhemmin tuli menestynyt Judas Priestin tuottaja.


title: Black Sabbath (albumi)

text: Iommin mukaan Rodger Bain ymmärsi yhtyeen toimivan parhaiten, kun se soittaa yhdessä, eikä hän vaatinut ketään soittamaan osuuksia erikseen. Yhtye oli hionut kappaleet keikoillaan valmiiksi ja soitti ne studiossa nopeasti samaan tyyliin. Geezer Butlerin mukaan yhtye vain käväisi studiossa keikkojen välillä eikä ollut mukana albumin miksauksessa. Albumin lopulliset kustannukset olivat 600 puntaa. Iommi on sanonut: "Menimme vain studioon ja teimme sen päivässä. Soitimme keikkasettimme studiossa ja siinä se. Seuraavana päivänä lensimme Sveitsiin keikalle."


title: Black Sabbath (albumi)

text: Albumin kappaleet on merkitty koko yhtyeen nimiin, mutta sanoitukset on tehnyt pääasiassa basisti Geezer Butler.


title: Black Sabbath (albumi)

text: Albumin avaa nimikappale "Black Sabbath". Se on aluksi hidastempoinen, ja siinä on Iommin tritonusta käyttävä riffi, mutta loppuosa on nopeampi. Sanat on kirjoittanut Ozzy Osbourne, ja ne pohjautuvat Butlerin kokemukseen: hän heräsi yöllä ja näki sänkynsä vieressä mustapukuisen hahmon, joka kuitenkin hävisi saman tien. Kappaletta on pidetty ensimmäisenä ns. doom metal -kappaleena. Siinä on ukkos-, vesisade- ja kirkonkello-efektit, jotka Rodger Bain ja Tom Allom lisäsivät jälkikäteen, yhtyeen jo poistuttua studiosta.. Butlerin ja Wardin mukaan Iommi sai inspiraation kappaleen pääriffiin, kun Butler tapaili Gustav Holstin "Mars"-teemaa "Planeetat"-teoksesta yhtyeen harjoituksissa.


title: Black Sabbath (albumi)

text: "The Wizard"-kappaleessa huuliharppua soittaa Osbourne, ja sen komppi on hieman tavanomaisesta poikkeava. Kappaleen riffiä on myöhemmin kierrättänyt Blue Öyster Cult kappaleessaan "Cities on Flame". Butlerin mukaan kappaleen inspiraationa on ollut Taru Sormusten Herrasta -kirja ja siinä esiintyvä Gandalf-hahmo.


title: Black Sabbath (albumi)

text: "Behind the Wall of Sleep" perustuu H. P. Lovecraftin tieteisnovelliin "Unen muurin tuolla puolen" (). Osbourne esittelikin kappaleen konserteissa usein novellin nimellä. Kappaleen rumpukomppi on jazz-henkinen, ja live-versioissa kappaleen lopusta muodostui nopea jazz-improvisaatio. Kappaleen nopeatempoisampi intro on saanut Pohjois-Amerikan painoksessa nimekseen "Wasp".


title: Black Sabbath (albumi)

text: Albumin tunnetuimpia kappaleita on avauspuolen päättävä "N.I.B", etenkin Iommin kitarariffin ansiosta. Kappaleen alussa on lyhyt bassoimprovisaatio, joka on saanut Amerikan-painoksessa nimen "Bassically". Kappaleen nimi "N.I.B." tulee sanasta "nib" (suom. "kärki"). Se oli Iommin mukaan myös rumpali Wardin lempinimi, koska hänen partansa muistutti kynän kärkeä. Kappaleen nimeä on myös pidetty lyhenteenä sanoista "Nativity In Black" (suom. "paholaisen syntymä"), mutta yhtye on kiistänyt sen ja Iommi on todennut koko jutun olevan "amerikkalaisten keksintöä, koska nämä aina luulevat kaiken tulevan jostain saatanallisesta". Butlerin mukaan kappale kertoo "rakastuneesta pirulaisesta, joka muuttuu täydellisesti kunnon kansalaiseksi".


title: Black Sabbath (albumi)

text: "Evil Woman (Don't Play Your Games with Me)" on toinen albumin covereista; sen esitti alun perin amerikkalainen Crow-yhtye. Kappale nauhoitettiin viikkoa aiemmin kuin muut. Se on selvästi albumin kaupallisin, ja se myös julkaistiin singlenä. Amerikan-painoksesta "Evil Woman" jätettiin pois, koska se oli ollut siellä hitti jo Crow'n esittämänä, ja sen tilalla oli yhtyeen oma sävellys, vahvasti jazz-henkinen sekä Iommin blues-soolon sisältävä "Wicked World". Sen aiheena on sodanvastaisuus ja poliitikkojen päätökset. Kappaleesta tuli muutaman vuoden ajaksi pohja sooloiluille ja improvisaatioille yhtyeen konserteissa.


title: Black Sabbath (albumi)

text: "Sleeping Village" muuttuu hitaan, akustisen alun jälkeen jazz- ja blues-improvisaatioksi. Amerikan-painoksessa kappaleen alku tunnetaan nimellä "A Bit of Finger". Kappale sulautuu albumin päättävään, 10-minuuttiseen "Warning"-kappaleeseen, jonka on esittänyt alun perin rumpalilegenda Aynsley Dunbarin Retaliation-yhtye. Kappale on vahvasti blues-vaikutteinen ja sisältää Iommin sooloilua sekä bändin jammailua. "Warning" oli alun perin noin 15 minuutin pituinen, mutta se leikattiin 10-minuuttiseksi.


title: Black Sabbath (albumi)

text: Philips-yhtiö kiinnostui yhtyeestä, ja sen levymerkki Fontana julkaisi singlen, jossa oli a-puolena "Evil Woman (Don't Play Your Games with Me)" ja b-puolena "Wicked World", tammikuussa 1970. Single ei menestynyt kaupallisesti eikä se saanut huomiota mediassa. Tämän jälkeen Philips siirsi Black Sabbathin uudelle levymerkilleen Vertigo Recordsille, joka keskittyi progressiiviseen ja uuden aallon underground-musiikkiin. Vertigo Recordsin perustaja Olav Wyper oli nähnyt yhtyeen keikalla Birminghamissa ja halusi yhtyeen levymerkilleen. Vertigo julkaisi singlen uudelleen, mutta pääpaino oli kuitenkin varsinaisen albumin julkaisemisessa ja markkinoinnissa.


title: Black Sabbath (albumi)

text: Vertigon markkinointiosasto käytti hyväkseen Black Sabbathin imagoa, joka liitti yhtyeen mustaan magiaan ja okkultismiin, vaikka se olikin syntynyt osin tahattomasti. Levyn etukanteen tuli kuva noitamaisesta, mustaan viittaan puetusta naisesta, joka seisoo karun syksyisessä maisemassa ja pitää sylissään mustaa kissaa. Levyssä on avattavat kannet, ja mustapohjaisessa sisäkannessa on yhtyeen logo ja ylösalaisin oleva risti, johon on kirjoitettu synkkäaiheinen "Still Falls the Rain" -niminen runo. Kannen suunnitteli Marcus Keef. Lisäksi albumi julkaistiin perjantaina 13. helmikuuta 1970, taikauskoisena huonon onnen päivänä.


title: Black Sabbath (albumi)

text: Yhtyeellä itsellään ei ollut mitään tekemistä kannen tai markkinoinnin, saatikka saatananpalvonnan kanssa. Geezer Butler on sanonut: "Minun tai Ozzyn tekemät sanoitukset ovat itseasiassa varoituksia satanismista, sillä ihmisten tulisi olla varovaisia kyseisen aiheen kanssa. Emme ikinä ole edistäneet mustaa magiaa tai saatananpalvontaa. Se oli vain pieni viite tuotannossamme eikä todellakaan ainut aihepiirimme. Kirjoitimme science fictionista, sodanvastaisuudesta, saasteista, politiikasta... okkultismi oli aiheena vain kolmessa tai neljässä laulussa. Mutta jotkut ihmiset käsittivät asian väärin."


title: Black Sabbath (albumi)

text: Albumi oli välitön menestys. Se nousi Britannian listalla 8:nneksi, vaikka saikin enimmäkseen huonoja arvosteluja, ja pysyi listalla peräti 42 viikkoa. Se oli merkittävä saavutus yhtyeeltä, jolla ei ollut hittisingleä eikä muutakaan aiempaa menestystä. Menestyksestä olikin kiittäminen yhtyeen ahkeraa keikkailua, jonka avulla se oli kerännyt kannattajia. Albumia voi pitää tavallaan myös underground-menestyksenä. Black Sabbathia ei tunnettu laajasti ennen albumin julkaisua, se ei ollut saanut mediajulkisuutta tai radiosoittoa. Kriitikotkin väheksyivät yleensä albumia ja yhtyettä, dj John Peeliä lukun ottamatta.


title: Black Sabbath (albumi)

text: Pohjois-Amerikassa albumin julkaisi Warner Bros. 1. kesäkuuta 1970. Se nousi Billboardin listan 23:nneksi ja sitä myytiin vuodessa kultalevyyn oikeuttava määrä. Myöhemmin se sai myös platinaa.. Black Sabbath ei ollut vielä albumin julkaisun aikaan esiintynyt Pohjois-Amerikassa, joten menestys tuli siellä kuulopuheiden voimalla. Sabbathin manageritoimisto teki sopimuksen Warner Brosin kanssa, koska Vertigon Pohjois-Amerikan kumppani Mercury Records ei ollut kiinnostunut yhtyeestä.


title: Black Sabbath (albumi)

text: Albumin menestys yllätti yhtyeen. Butlerin mukaan "albumi tehtiin kesken keikkamatkaa, emmekä uskoneet sitä myytävän yhtään."


title: Black Sabbath (albumi)

text: Vaikka albumia myytiin paljon, se sai julkaisunsa aikaan lähes tyrmäävän vastaanoton musiikkilehdistössä. Black Sabbath yhdistettiin, osin aiheettomasti, saatananpalvontaan ja mustaan magiaan: esimerkiksi brittiläinen Disc & Music Echo kirjoitti albumin olevan "musiikkia sairaisiin messuihin". International Timesin kriitikko kuvasi albumia sanoilla "Blow Job" (suom. "suihinotto") ja vertasi yhtyettä karanneeseen bussiin, "joka on yhtä nopea ja pelottava".


title: Black Sabbath (albumi)

text: Amerikkalaisen Rolling Stonen Lester Bangs kirjoitti kuuluisassa arvostelussaan Black Sabbathin soittajien olevan "ammattitaidottomia" ja sanoitusten "typeriä", ja yhteenvetona hän sanoi Black Sabbathin olevan "kuin Cream, mutta vieläkin huonompi." Myös tunnettu The Village Voice -lehden amerikkalaiskriitikko Robert Christgau moitti levyä huonoksi ja totesi sen olevan "vastakulttuurin surkeinta antia muoviläpyskällä".


title: Black Sabbath (albumi)

text: Nykyään albumia pidetään arvokkaana osana metallimusiikin historiaa, ja sen on usein sanottu olevan ensimmäinen todellinen heavy metal -albumi, vaikka siinä on viitteitä myös sekä blues- että jazz-musiikkiin. Muun muassa Rolling Stone, joka aikanaan suhtautui albumiin kriittisesti, kelpuutti albumin 241:seksi listalle, joka sisälsi "500 kaikkien aikojen parasta albumia", ja arvostettu heavy metal -lehti Kerrang! sijoitti albumin 31:seksi "kaikkien aikojen top 100 -metallialbumit" -listalleen. Allmusic.com-sivuston arvostelijan mielestä "albumilla on runsaasti metalliklassikoita", ja Metalstorm.net-sivustolla albumin sanotaan olevan merkittävä, "koska se synnytti rakastetun metalligenremme". Sputnikmusic.comin arvostelijan mukaan "albumilta löytyy kuunneltavaa kaikille heavy metal- tai hard rock -genren faneille".


title: Black Sabbath (albumi)

text: Myös yhtyeen fanit pitävät albumia yhtenä Black Sabbathin parhaista, ja monet sen kappaleet ovat muodostuneet klassikoiksi: esimerkiksi "Black Sabbath", "The Wizard" ja "N.I.B." ovat olleet lähes koko ajan yhtyeen esityslistoilla. Geezer Butler on todennut, että Black Sabbath halusi tuolloin "olla raskaampi kuin kukaan muu" ja onnistui siinä hyvin, ja rumpali Bill Ward on sanonut albumin olevan hänelle arvokkaimman kaikista yhtyeen albumeista."Black Sabbath" on julkaistu CD-versiona useampaankin kertaan. Sekä Vertigo että Warner Bros. ovat julkaisseet albumin CD-versiona jo 1980-luvulla. Myös Black Sabbathin katalogia julkaissut Castle Communications on julkaissut albumista useamman CD-version. Vuoden 1986 versio sisältää bonuskappaleena "Tomorrows Dream" -kappaleen live-version, joka on peräisin vuoden 1980 "Live at Last"-albumilta.


title: Black Sabbath (albumi)

text: Ensimmäinen varsinainen remasteroitu versio julkaistiin vuonna 1996 Castlen Essential-merkillä. Se sisältää bonuskappaleena vain Pohjois-Amerikan versiossa aiemmin olleen "Wicked World"-kappaleen, tosin heikkolaatuisena nauhoituksena. Vuonna 2004 Rhino Records julkaisi yhtyeen vuosien 1970–1978 kaikki albumit Black Box -nimisenä pakettina. Tässä painoksessa käytettiin Pohjois-Amerikan Warner Bros. -yhtiön masternauhoja.


title: Black Sabbath (albumi)

text: Vuonna 2009 Universal Music Group julkaisi yhdessä Sanctuary Recordsin kanssa albumista "Deluxe Edition" -version. Se sisältää varsinaisen albumin lisäksi bonus-cd:n, jossa on aiemmin virallisesti julkaisemattomia studioversioita kappaleista.


title: Black Sabbath (albumi)

text:
Kaikki kappaleet säv. ja san. Tony Iommi, Geezer Butler, Bill Ward ja Ozzy Osbourne, ellei toisin mainita.
Yleisimmät Euroopassa, Britanniassa ja Pohjois-Amerikassa julkaistut versiot:


title: Ionosfääri

text: Ionosfääri tarkoittaa planeetan kaasukehän yläosan kerrosta, jossa kaasukehän molekyylit ovat ionisoituneet tähden säteilyn vaikutuksesta, ja muodostaa magnetosfäärin sisimmän osan. Esimerkiksi Maalla ja Jupiterilla on ionosfäärit. Maan ionosfääri on noin 50–400 kilometrin korkeudella ilmakehän ylimmissä kerroksissa. Ionosfäärissä ilmakehän molekyylit ovat ionisoituneet auringon säteilyn vaikutuksesta. Ionosfääri muodostaa magnetosfäärin sisimmän osan. Käytännöllistä merkitystä ionosfäärillä on esimerkiksi radioaaltojen peilautumisen muodossa. Tämä mahdollistaa kommunikaation radioaaltojen avulla paljon näkyvää horisonttia pidemmälle.Ionosfäärissä esiintyvät häiriöt aiheuttavat mm. vaihteluita Maan magneettikentässä. Näitä voimakkaita vaihteluita kutsutaan magneettisiksi myrskyiksi ja ne aiheuttavat häiriöitä radioliikenteelle. Magneettiset myrskyt aiheutuvat Auringosta syöksyvistä vety-ytimistä ja kalsiumioneista, jotka saavat mm. revontulet aikaan.


title: Ionosfääri

text: Ionosfäärissä esiintyviä ilmiöitä ovat muun muassa:


title: Täällä Pohjantähden alla

text: Täällä Pohjantähden alla on Väinö Linnan kirjoittama romaanitrilogia, jonka osat julkaistiin vuosina 1959, 1960 ja 1962.


title: Täällä Pohjantähden alla

text: Trilogia yhdistää yhden suvun elämän 1880-luvulta 1950-luvulle suomalaisen yhteiskunnan muutoksiin (kieliriidat, nationalismi, sosialismi, ensimmäinen maailmansota, Suomen itsenäisyys, Suomen sisällissota, Lapuan liike, toinen maailmansota) tavallisen ihmisen kannalta.


title: Täällä Pohjantähden alla

text: Trilogian erityisenä ansiona on pidetty sitä, että se toi yleiseen keskusteluun vuoden 1918 sisällissodan tapahtumat ”toisten” eli sodan hävinneiden punaisten näkökulmasta. Teossarjaa on pidetty sepitteellisyydestään huolimatta kuvaamansa ajanjakson yhteiskunnallisten olojen realistisena kuvauksena, eräänlaisena sosiaalihistorian yleistajuistamisena.


title: Täällä Pohjantähden alla

text: Historiallisten tosiseikkojen lomassa kirjan pääteemoja ovat pappilan torpparin, Jussin ja hänen perheensä raskas maalaiselämä sekä Akseli Koskelan ja Elina Kivivuoren rakkaustarina. Pääteemojen lisäksi kirjasarjassa seurataan hyvin tiiviisti räätäli Aadolf Halmeen taistelua työläisten oikeuksien puolesta sekä Töyryn ratsutilasuvun ja Laurilan torppariperheen välistä riitaa. Kolmannen osan keskeisimpien henkilöiden joukkoon nousee Pentinkulman koulun opettaja Pentti Rautajärvi, joka on innokas heimoaatteen kannattaja, suojeluskuntalainen, reservin upseeri ja Akateemisen Karjala-Seuran jäsen.


title: Täällä Pohjantähden alla

text: Teoksella on joitain yhtymäkohtia Linnan toisen tunnetun teoksen "Tuntemattoman sotilaan" kanssa. Esimerkiksi "Tuntemattomassa sotilaassa" esiintyvä konekiväärijoukkueen johtaja Vilho Koskela on Akselin ja Elinan vanhin poika. Vilho Koskelan kuolinkohtaus "Tuntemattomassa sotilaassa" ja "Täällä Pohjantähden alla" -sarjan kolmannessa osassa on lähes sanasta sanaan identtinen.


title: Täällä Pohjantähden alla

text: "Täällä Pohjantähden alla" jäi Väinö Linnan viimeiseksi romaaniksi, mutta tällä ja 1954 ilmestyneellä "Tuntemattomalla sotilaallaan" hän oli jo noussut yhdeksi Suomen arvostetuimmista kirjailijoista.


title: Täällä Pohjantähden alla

text:
Kirjasta on tehty lukuisia sovituksia. Vuonna 1968 trilogian kahdesta ensimmäisestä osasta valmistui Edvin Laineen ohjaama samanniminen elokuva, joka on Suomen neljänneksi katsotuin elokuva kautta aikain. Myös trilogian kolmannesta osasta Laine ohjasi elokuvan "Akseli ja Elina" vuonna 1970, mutta se ei menestynyt yhtä hyvin kuin edeltäjänsä. Kaksiosaisena julkaistu Timo Koivusalon elokuvasovitus ilmestyi vuosina 2009 ja 2010.
"Tuntemattoman sotilaan" ilmestyttyä Väinö Linna oli suunnitellut kirjoittavansa romaanin omasta lapsuusympäristöstään hämäläisellä maaseudulla 1920- ja 1930-luvuilla – käytännössä siis sen teoksen, josta lopulta tuli "Täällä Pohjantähden alla" -trilogian kolmas osa. Sitä aikaisempien tapahtumien kuvaaminen tuli mukaan vasta myöhemmässä vaiheessa, kun Linna alkoi järjestellä keräämäänsä aineistoa. Hänestä alkoi tuntua, että romaanin antama kuva jäisi epätäydelliseksi ja vaikeaselkoiseksi, ellei hän palaisi ajassa kauemmaksi taaksepäin ja selvittäisi romaanihenkilöiden ja tapahtumien lähtökohtia. Tämä vei hänet sisällissotaan ja sen yhteydessä ratkaisemattomiin kysymyksiin, ajassa aina 1880-luvulle saakka.


title: Täällä Pohjantähden alla

text:
Ennen kuin Linna sai ajatuksen tehdä Koskelan perheestä toiminnan kiinnekohdan ja keskipisteen, hän kirjoitti pari luonnosta, joissa olisi kuvattu saman suvun eri jäsenten sijoittumista sosiaaliseen kenttään. Luonnoksissa erään veljessarjan vanhin veli peri talon, toinen ryhtyi torppariksi ja kolmannesta tuli pappi. Linna kuitenkin hylkäsi tämän romaanisuunnitelman liian teoreettisena ja kaavamaisena. Tässä vaiheessa hänen silmänsä iskeytyivät "Tuntemattoman sotilaan" 10. luvun kohtaan, jossa konekiväärikomppanian miehet juhlivat marsalkka Mannerheimin 75-vuotissyntymäpäivää:
Linna huomasi, että tässä oli tiivistettynä sellainen tapahtumakulku, jota hän tarvitsi. Avuksi tuli myös onnekas sattuma, kun Linnan serkku – hänen isänsä sisarentytär – tuli käymään hänen luonaan ja toi mukanaan 1920-luvulla kuolleen veljensä laatiman käsikirjoituksen. Tästä kirjoituksesta Linna löysi sellaisen henkilön peruspiirteet, josta tuli Jussi Koskela, ja myös Preeti Leppäsen hahmon alkuaihe oli näissä muistiinpanoissa. Romaanitrilogian nimen Linna kertoi keksineensä, kun hän oli palaamassa tyttärensä kanssa kotiin kansakoulun joulujuhlasta, jossa oli laulettu "Täällä Pohjantähden alla" -laulu.


title: Täällä Pohjantähden alla

text: Suunnitelma "Täällä Pohjantähden alla" -trilogian rakenteesta oli pääpiirtein valmiina syksyllä 1956. Ensimmäisen osan ilmestyessä syyskuussa 1959 – ruotsinkielinen käännös "Högt bland Saarijärvis moar" julkistettiin kuukautta myöhemmin – koko trilogian ensimmäinen, lyijykynällä kirjoitettu versio oli jo kertaalleen kirjoitettuna. Monet yksityiskohdat muuttuivat työn aikana, mutta teoksen perusrakenne pysyi koko ajan samana. Saadakseen miljöökuvauksen niin oikeaksi ja taustan niin vakuuttavaksi kuin mahdollista Linna syventyi hämäläiseen kotiseutukirjallisuuteen, sisällissodan kuvauksiin niin "valkoisten" kuin "punaisten" puolelta, moniin muistelmateoksiin, säätyvaltiopäivien ja eduskunnan pöytäkirjoihin, sanomalehtikirjoituksiin, kokousselostuksiin ja kokousten pöytäkirjoihin sekä haastatteli lukuisia, erityisesti sisällissodan tapahtumiin ja 1930-luvun alun sisäpoliittiseen kuohuntaan osallistuneita henkilöitä. Trilogian toinen osa ilmestyi syksyllä 1960. Kolmannen osan oli alun perin tarkoitus ilmestyä syksyllä 1961, mutta yksityiskohtien sommittelu, toiminnan monien lankojen solmiminen yhteen ja luonnekuvien viimeistely veivät suunniteltua enemmän aikaa. Lisäksi toisen osan synnyttämä kiihkeä keskustelu vuoden 1918 tapahtumista ja ensimmäisen osan dramatisointi vaativat Linnan aikaa ja voimia. Kolmannen osan kirjoitustyö keskeytyi pariksi viikoksi Linnan saatua liikarasituksesta aiheutuneen sairauskohtauksen kevättalvella 1962. Näin trilogian päätösosa tuli kirjakauppoihin vasta syyskuun alussa 1962.


title: Täällä Pohjantähden alla

text: "Täällä Pohjantähden alla" -trilogian ensimmäistä osaa myytiin vuoteen 1963 mennessä 130 000 kappaletta. Koska kyseessä oli laajemman teossarjan alku, arvostelu asettui hieman odottavalle kannalle, mutta oli enimmäkseen hyvin myönteistä. Professori V. A. Koskenniemi antoi "Uudessa Suomessa" tunnustusta varmoista repliikeistä ja elävästä ihmiskuvauksesta. Nuoren polven edustaja Jörn Donner luonnehti teosta "Hufvudstadsbladetissa" "Väinö Linnan suureksi prologiksi". Hyvin positiivisia arvioita esittivät myös muiden muassa Matti Kurjensaari "Päivän Sanomissa" ja Maija Savutie "Kansan Uutisissa". Varauksellisemmin teokseen suhtautui Edwin Linkomies "Valvojassa"; hänen mielestään Linnan näkemys 1900-luvun vaihteen sivistyneistöstä oli liian kielteinen ja tarkoituksellisen yksipuolinen. Linkomies paheksui myös "säädyttömien sanojen runsasta viljelyä". Kielteisiä arvioita teoksesta esittivät eräät nuoren polven kriitikot, muiden muassa Timo Tiusanen "Helsingin Sanomissa", Arvo Salo "Ylioppilaslehdessä" ja Jouko Tyyri "Parnassossa". Tiusasen mielestä – Toini Havuun viitaten – Linna katseli asioita "sammakkoperspektiivistä". Ruotsissa "Täällä Pohjantähden alla" sai keskimäärin vielä myönteisemmän vastaanoton; Sven Ulric Palme sanoi "Stockholms-Tidningenissä" Linnan "täyttävän Nobel-kirjailijan mitat".


title: Täällä Pohjantähden alla

text: Trilogian toista osaa odotettiin yleisesti jännittyneesti, koska oletettiin, että kansalaissodan täytyi olla sen toiminnan keskipisteenä. Tällä kerralla kirjallisuuskriitikot olivat kautta linjan innostuneita ja luonnehtivat miltei poikkeuksetta toista osaa suureksi tai ainakin huomattavaksi taideteokseksi, kiittivät sen dramaattista voimaa ja kiihtyneen tapahtumisen tiivistä kuvausta. Monien mielestä luonnekuvaukset olivat saaneet lisää syvyyttä ja etenkin idealistisen sosialismin ja idealistisen porvarillisuuden henkilöitymät, räätäli Halme ja kirkkoherra Salpakari, nousivat aivan uusiin mittoihin. "Parnasso"-lehden arvion kirjoitti tällä kerralla professori Matti Kuusi, joka päätti kirjoituksensa: "Kirja on ruhjovan vakava, karun huumorillinen, ainutlaatuinen. Se luo historiaa, taakse- ja eteenpäin." "Dagens Nyheterin" kulttuuritoimittajan Mauritz Edströmin artikkeli "Väinö Linna Suomen valkoisesta valheesta" marraskuussa 1960 sytytti historiantutkijoiden kesken kiivaan väittelyn vuoden 1918 tapahtumista. Linna itse korosti, että artikkelin otsikko oli Edströmin.


title: Täällä Pohjantähden alla

text: Trilogian päätösosan saamat arvostelut tarkastelivat miltei poikkeuksetta koko teoskokonaisuutta. Melko yleisesti todettiin, että Linna oli luonut teoksen, joka etsii mittasuhteiltaan vertaistaan Suomen kirjallisuudessa. Eräät kriitikot antoivat kolmannelle osalle kuitenkin moitteita liian pitkistä kommentoivista jaksoista ja tarpeettoman seikkaperäisistä pitkäveteisten puheiden lainauksista. Toisaalta monet myös katsoivat Linnan valottaneen Suomen itsenäisyyden alkuvuosikymmeniä uudesta näkökulmasta.


title: Täällä Pohjantähden alla

text:
Romaanitrilogian tapahtumaympäristön, Pentinkulman kyläyhteisön, todettiin yleisesti tulleen kuvatuksi asiantuntevasti ja vakuuttavasti. Tosin ensimmäisessä osassa esiintyi muutamia pieniä anakronismeja ja kansatieteellisiä virheellisyyksiä. Pärekaton teossa ei 1800-luvun lopulla ilmeisesti menetelty aivan sillä tavalla kuin Linna oli sen kertonut ja juopunut torppari lauloi kattotalkoissa laulun, jota on syntynyt vasta myöhemmin. Lisäksi romaanin mukaan tamperelainen työväenlehti julkaisi kuvan Laurilan torpan häädössä syntyneestä mellakasta, vaikka suomalaisissa sanomalehdissä ei vielä vuonna 1907 ollut valokuvia.
"Täällä Pohjantähden alla" on ollut suosittu teksti teattereissakin. Ensimmäisenä näytelmäksi kääntyi trilogian toinen osa, jonka Eugen Terttula sovitti ja ohjasi Tampereen Työväen Teatteriin vuonna 1961; Akselia esitti Tapio Hämäläinen ja Elinaa Eila Roine. Vuonna 1962 Terttula sovitti ja ohjasi myös ensimmäisen osan pohjalta näytelmän, jossa Eila Roine nähtiin Alman roolissa ja Veikko Sinisalo Jussina. Terttulan sovittamista versioista etenkin toista osaa esitettiin ahkerasti monissa teattereissa ympäri Suomen 1960-luvulla ja jonkin verran sen jälkeenkin.


title: Täällä Pohjantähden alla

text: Lasse Pöystin sovittamaa kolmatta osaa on esitetty ainakin Lahden kaupunginteatterissa vuonna 1978 ja Oulun kaupunginteatterissa vuonna 1979.


title: Täällä Pohjantähden alla

text: Myöhemmin teoksesta on tehty useita muitakin teatterisovituksia: Koivusalon elokuvien materiaalista on leikattu myös kahdeksanosainen televisiosarja, joka esitettiin ensimmäisen kerran 25. joulukuuta 2012 alkaen ja helmikuun loppuun jatkuen.


title: Pizza Hut

text: Pizza Hut on maailman suurin pizzaravintolaketju. Sillä on 6 600 yksikköä Yhdysvalloissa ja yli 4 000 yksikköä yli sadassa muussa maassa.


title: Pizza Hut

text: Pizza Hut perustettiin Wichitassa, Kansasissa, Yhdysvalloissa vuonna 1958. Ketjun omistaja on maailman suurin ravintola-alan yritys Yum! Brands, Inc, joka muodostettiin irrottamalla ravintolatoimiala PepsiCo-konsernista. Tästä syystä Pizza Hutin ravintoloissa myydään PepsiCon juomia (muutamia valtioita lukuun ottamatta).


title: Pizza Hut

text: Pizza Hutin perustivat vuonna 1958 veljekset Dan ja Frank Carney Kansasin osavaltion Wichitassa. Seuraavana vuonna he tekivät franchising-sopimuksen Dick Hassurin kanssa, joka alkoi pitää Pizza Hut -ravintolaa Kansasin Topekassa. Voimakkalla markkinoinnilla Pizza Hut laajeni nopeasti 1960- ja 1970-luvuilla Yhdysvalloissa ja eteni ensin myös Kanadaan, Länsi-Saksaan ja Australiaan, sitten Japaniin ja Britanniaan.


title: Pizza Hut

text: 1960-luvun lopulla Carneyn veljekset yrittivät ostaa lisenssinhaltijoiden avaamista ravintoloista itselleen noin 40 prosenttia. Tämä osoittautui hankalaksi erilaisten kirjanpitojärjestelmien takia ja halvaannutti yhtiön kehitystä kuukausiksi.


title: Pizza Hut

text: Vuoteen 1971 mennessä Pizza Hutista oli tullut maailman suurin pizzeriaketju sekä liikevaihdoltaan että myyntipisteiden määrältään. Vuonna 1972 veljekset päättivät hankkia lisää pääomaa viemällä Pizza Hutin pörssiin vuonna 1972. Pian veljesten ravintolaimperiumin jatkeeksi ostettiin muitakin ketjuja ja yrityksiä, muun muassa Taco Kid, Next Door ja Flaming Steer -ketjut. Vuonna 1973 Pizza Hut -ketjuun kuului jo 2 000 ja vuonna 1984 5 000 ravintolaa. 1980-luvulla Pizza Hut otti mukaan nouto- ja kotiinkuljetusmahdollisuuden, joiden osuus myynnistä oli pian jo neljännes.


title: Pizza Hut

text: Ensimmäinen Pizza Hut -ravintola Suomessa avattiin Helsingin Citykäytävään vuonna 1987. Helmikuussa 1997 lisenssi siirtyi Rautakirjan tytäryhtiölle Eurostradalle. Ketjua yritettiin laajentaa nopeasti heikoin tuloksin, ja kokemusten myötä Rautakirja luopui Pizza Hutin omistajan Pepsicon tarjoamasta mahdollisuudesta lanseerata Suomeen myös Kentucky Fried Chicken ja Taco Bell. Kesäkuussa 2006 Rautakirja myi Pizza Hut -ravintoloidensa toiminnan islantilaisille Pétur Jonssonille ja Thórdis Lóa Thórhallsdóttirille. Vuonna 2017 avattiin uudet ravintolat Espoon Tapiolan Ainoa- sekä Helsingin Itäkeskuksen Easton-kauppakeskuksiin. Vuonna 2018 avattiin uudet ravintolat Espoon Matinkylään, Keravan Karuselliin sekä Lempäälän Ideaparkiin.


title: Pizza Hut

text: Ketjulla on Suomessa yhteensä 10 ravintolaa, joista viisi Helsingissä (Citykäytävä, Easton, Hartwall Arena, Munkkivuori ja Tennispalatsi), kaksi Espoossa (Ainoa, Matinkylä) ja yksi Keravalla Karusellissa, Lempäälässä Ideaparkissa ja Tampereella Tesomajärven kaupunginosassa. Turussa toimi jonkin aikaa kaksi Pizza Hut -ravintolaa, mutta molemmat lopetettiin. Samoin Jyväskylässä, Porissa ja Joensuussa sijaitsi jonkin aikaa Pizza Hut -ravintola.


title: Jalkapallon maailmanranking

text: FIFA-ranking ("FIFA/Coca-Cola World Ranking") on kansainvälisen jalkapalloliiton FIFA:n lista, joka asettaa jalkapallon miesten A-maajoukkueet paremmuusjärjestykseen. Rankingin ylläpito aloitettiin elokuussa 1993. FIFA muutti vuoden 2006 MM-kilpailujen jälkeen laskutapaa; ensimmäinen uudella menetelmällä laskettu ranking julkistettiin 12. heinäkuuta 2006.


title: Jalkapallon maailmanranking

text: Ranking-pisteisiin vaikuttavat kaikki A-maajoukkueen viimeisten (aiemman kahdeksan sijasta) neljän vuoden aikana pelaamat ottelut kuitenkin siten, että ottelun painoarvokerroin laskee vuosittain sen mukaan kuinka kauan sitten kyseinen ottelu on pelattu (1,0; 0,5; 0,3; 0,2). Kustakin ottelusta saataviin pisteisiin vaikuttavat ottelun lopputulos (voitto ilman rangaistuspotkukilpailua, voitto rangaistuspotkukilpailulla, tasapeli, häviö rangaistuspotkukilpailulla tai häviö ilman rangaistuspotkukilpailua), ottelun tärkeys, vastustajan sijoitus ranking-listalla, joukkueiden alueellinen taso ja vuoden aikana pelattujen otteluiden määrä. Maalien määrä ja kotietu eivät uudessa laskentatavassa enää vaikuta.


title: Suden vuosi (elokuva)

text: Suden vuosi on Olli Saarelan ohjaama elokuva, joka sai ensi-iltansa 2. helmikuuta 2007. Elokuva pohjautuu Virpi Hämeen-Anttilan samannimiseen romaaniin, joka kertoo epilepsiaa sairastavasta Sari Karaslahdesta ja Mikko Gromanista, jonka vaimo Mikaela jättää. Mikko tuntee luennoilta Sarin ja he löytävät rakkauden. Elokuvan pääosia näyttelevät Kari Heiskanen ja Krista Kosonen, ja käsikirjoituksen on kirjan pohjalta tehnyt Mika Ripatti.


title: Suden vuosi (elokuva)

text: Elokuvan ohjaajaksi oli suunniteltu Johanna Vuoksenmaata puolitoista vuotta aikaisemmin, mutta koska Suomen elokuvasäätiö ei halunnut antaa rahaa vuoden 2005 tuotantoon ja Vuoksenmaa ei pystynytkään enää vuonna 2006 ohjaamaan elokuvaa aikataulujensa vuoksi, ohjaajaksi tuli Saarela.


title: Suden vuosi (elokuva)

text: "Suden vuosi" julkaistiin DVD:llä 10. lokakuuta 2007.


title: OutKast

text: OutKast oli Atlantassa, Yhdysvalloissa vuonna 1992 perustettu hip hop -duo. Sen muodostivat André ”André 3000” Benjamin (s. 1975) ja Antwan ”Big Boi” Patton (s. 1975).


title: OutKast

text: Duo oli yksi kaikkien aikojen menestyksekkäimmistä hiphop-yhtyeistä. Sille on myönnetty kuusi Grammy-palkintoa, ja sen kahdeksaa julkaisua on myyty yli 25 miljoonaa kappaletta.


title: OutKast

text:
Elokuussa 2017 Outkastin päävokalisti Andre 3000 kertoi pitkään telakalla olleen yhtyeen olevan historiaa.
Voitot


title: OutKast

text: Ehdokkuudet


title: Puskurikapasiteetti

text: Puskurikapasiteetti kuvaa, kuinka paljon happoa tai emästä puskuriliuokseen voi lisätä ilman suurta muutosta pH:ssa.


title: Puskurikapasiteetti

text: Suuri puskurikapasiteetti kertoo, että puskuriliuoksessa on suuret määrät puskuroivia komponentteja (happo tai emäs ja vastaava suola). Komponenttien konsentraatioiden suuruudet määräävät puskurikapasiteetin, kun taas niiden keskinäinen suhde vaikuttaa puskuriliuoksen pH:hon.


title: Vsevolod Bobrov

text: Vsevolod Mihailovitš Bobrov (, 1. joulukuuta 1922 Moršansky – 1. heinäkuuta 1979 Moskova) oli neuvostoliittolainen jääkiekkoilija, jalkapalloilija ja jääkiekkovalmentaja. Hän oli yksi parhaista molempia lajeja pelanneista venäläisistä urheilijoista.


title: Vsevolod Bobrov

text: Palveltuaan Neuvostoliiton armeijassa toisessa maailmansodassa Bobrov liittyi armeijan urheiluseuraan, Moskovan TsDKA:han vuonna 1945. Hän pelasi jalkapalloa TsDKA:ssa vuoteen 1953 asti. Bobrov pelasi myös seuroissa VVS ja Spartak. Hän voitti neljä Neuvostoliiton mestaruutta ja teki 97 maalia 116 pelissä. Hän voitti mestaruussarjan maalikuninkuuden 24 maalilla vuonna 1945 ja 14 maalilla vuonna 1947. Bobrov oli vieraspelaajana Moskovan Dynamon kiertueella Isossa-Britanniassa. Hän teki kuusi maalia otteluissa Chelseaa, Arsenalia ja Rangersia vastaan.


title: Vsevolod Bobrov

text: Bobrov pelasi kolme ottelua Neuvostoliiton maajoukkueessa vuoden 1952 Helsingin olympialaisissa. Hän teki kisoissa kaikkiaan viisi maalia, joukossa hattutemppu Jugoslaviaa vastaan.


title: Vsevolod Bobrov

text: Jääkiekkoilijana Bobrov menestyi vielä jalkapallouraansakin paremmin. Hän aloitti jääkiekon pelaamisen TsDKA:ssa vuonna 1947 ja jatkoi vuoteen 1957. Vuodet 1950–1953 hän edusti VVS Moskovaa. Neuvostoliiton mestaruuden jääkiekossa hän voitti seitsemän kertaa. Bobrov voitti maansa mestaruussarjan maalikuninkuuden vuosina 1948, 1951 ja 1952 sekä teki yhteensä 254 maalia 130 ottelussa. Hän voitti olympiakultaa Neuvostoliiton joukkueessa vuonna 1956 Cortina d'Ampezzon talviolympialaisissa sekä lisäksi maailmanmestaruuden vuonna 1954, jolloin hänet valittiin myös kisojen parhaaksi hyökkääjäksi. Hän teki maajoukkueurallaan 89 maalia 59 maaottelussa. Venäjän kiekkoilussa Bobrov-kerhoon pääsee pelaaja joka tekee vähintään 250 maalia urallaan.


title: Vsevolod Bobrov

text: Bobrov toimi peliuransa aikana VVS:n jalkapallojoukkueessa pelaajavalmentajana. Hän jatkoi pelaamisen lopetettuaan molemmissa lajeissa valmentajana. Bobrov valmensi Neuvostoliiton jääkiekkomaajoukkuetta vuoden 1972 Summit Series -sarjassa ja maailmanmestaruuteen vuosina 1973 ja 1974.


title: Vsevolod Bobrov

text: Bobrovin mukaan on nimetty yksi KHL-liigan neljästä divisioonasta.


title: CKEditor

text: CKEditor on avoimen lähdekoodin wysiwyg-tekstieditori. Sitä voidaan käyttää WWW-sivulla WWW-selaimen kautta asentamatta ohjelmia. Se hyödyntää seuraavia kieliä: PHP, JavaScript, ASP, ASP.NET, ColdFusion, Java ja ABAP. Ohjelman nimi tulee sanoista Content Editor. Ohjelma käytti pitkään nimeä FCKeditor, kunnes sen nimi vaihdettiin vuonna 2009 CKeditoriksi. FCKeditorin etukirjaimet FCK ovat lyhenne editorin tekijän, Frederico Caldeira Knabbenin nimestä. CKeditor on yhteensopiva useimpien WWW-selaimien kanssa.


title: Savoijin kuningashuone

text: Savoijin kuningashuone () on hallitsijasuku (alun perin aatelisperhe, sittemmin ruhtinassuku ja lopulta kuninkaallinen dynastia), jonka ruhtinaskunta oli alkujaan Savoiji. Suvun päämiehet ovat kantaneet arvonimiä Savoijin kreivi (vuodesta 1033) ja herttua (vuodesta 1416), Piemonten ruhtinas, Kyproksen, Jerusalemin ja Armenian kuningas (vuodesta 1460), Sisilian kuningas (1713–1720), Sardinian kuningas (1720–1861) ja viimeksi Italian kuningas (1861–1946).


title: Savoijin kuningashuone

text: Kuningashuoneen jäsenet polveutuvat Umberto Valkokädestä (1003–1047 tai 1048). He hallitsivat pitkään Savoijia, joka on nykyään ranskalainen maakunta Italian ja Sveitsin ranskankielisen osan naapurissa Alpeilla. Savoijin vaakunana on ollut hopeinen risti punaisella kentällä jo 1200-luvulta alkaen, perintönä ristiritareilta. Savoijien hallitsijavalta päättyi italialaisten valittua kansanäänestyksellä valtiomuodokseen tasavallan vuonna 1946. Italian viimeiseksi kuninkaaksi jäi Umberto II, joka hallitsi vain 33 päivää.


title: Savoijin kuningashuone

text: Italian perustuslaissa oli vuoteen 2002 asti säännös, jonka mukaan Savoijin kuningashuoneen miespuoliset jälkeläiset eivät saaneet tulla Italian rajojen sisäpuolelle. Perustuslainmuutoksen jälkeen kuninkaallisen perheen jäsenet, mukaan lukien kruununtavoittelija, Napolin prinssi Viktor Emanuel sekä hänen poikansa, Venetsian ja Piemonten prinssi Emanuele Filiberto ovat palanneet Italiaan.


title: Savoijin kuningashuone

text:
Vaikka Italian tasavallan lainsäädäntö ei anna kuningashuoneen jäsenille erivapauksia, niin kuningashuone jatkaa muutamien dynastisten ritarikuntien kunniamerkkien jakoa (tasavalta lopetti vanhojen ritarikuntien kunniamerkkien jakamisen ja korvasi ritarikunnat uusilla, mutta vanhojen kunniamerkkien käyttöä ei kielletty) samaan tapaan kuin eräät muut tasavalloiksi muuttuneet Euroopan maat. Samoin kansainvälisen kohteliaisuuskäytännön mukaisesti suvun keskeisistä jäsenistä käytetään myös "prinssien" ja "prinsessojen" titteleitä ja heitä puhutellaan "kuninkaallisiksi korkeuksiksi", vaikka suvun päämiestä ei valtaistuimen puuttuessa enää kutsutakaan "kuninkaaksi" tai "hänen majesteetikseen" eikä Savoijin suvulla ole virallista asemaa Italian tasavallan valtiollisessa protokollassa.
Savoiji-Carignanon haaraVenetsian ja Piemonten prinssi Emanuele Filiberto lähetti ainoana kuninkaallisena julkisen tervehdyksen Porin kaupungille kaupungin täyttäessä 450 vuotta vuonna 2008. Tapaus ja sen arvokkuus huomioitiin useimmissa paikallisissa tiedotusvälineissä. Prinssin yhteyksien kaupunkiin arveltiin olevan henkilötasolla, vaikka tarkkaa taustaa ei kerrottukaan.


title: Danzig (yhtye)

text: Danzig on Glenn Danzigin Samhainin jälkeinen yhtye. Yhtyeen musiikillinen tyylisuuntautuminen on blues-tyylistä heavy metalia, mutta Danzig on kokeillut myös industrial metalia sekä doom metalia. Keulahahmo ja laulaja Glenn Danzig vastaa pääosin yhtyeen sävellystyöstä ja kappaleiden sanoittamisesta. Danzig tunnetaan erityisesti vokalisti Glenn Danzigin vahvoista lyriikoista ja erittäin voimakkaasta baritoniäänestä. Danzig on esiintynyt myös Suomessa muutamia kertoja. Viimeksi Danzig esiintyi Suomessa vuoden 2017 Provinssissa.


title: Château Gaillard

text: Château Gaillard on nykyisin raunioina oleva keskiaikainen linnoitus, joka sjaitsee Les Andelysin kaupungin lähellä Euren departementissa, Normandian maakunnassa Ranskassa. Rauniot ovat siis Seine-joen alajuoksulla, 95 kilometriä luoteeseen Pariisista ja 40 kilometriä Rouenista. Samalla ne muodostavat palasen Ranskan historiaa sekoittaen yhteen Rikhard Leijonamielen, kirotut kuninkaat ja 800 vuotta tapahtumia tuolla Seinen rannalla.


title: Château Gaillard

text: Englannin kuningas Rikhard I Leijonamieli, joka oli myös Normandian herttua ja nuoruudessaan Ranskan kuninkaan Filip II Augustuksen ystävä ja liittolainen, peri kruunun isältään Henrik II:ltä Englannin valtaistuimen ja siihen kuuluvat Ranskassa olevat läänitykset. Tämän jälkeen hän lähti kolmannelle ristiretkelle yhdessä Filip II:n kanssa. Tämän jälkeen heidän suhteensa katkesivat. Palattuaan takaisin ristiretkeltä Rikhard alkoi palauttaa menetettyjä asemiaan itäisissä läänityksissään, eritoten Normandian herttuakunnan itäosissa. Voitettuaan Ranskan kuninkaan joukot Vendômessa, hän käytti hyväkseen paavin vaatimaa välirauhaa ja toteutti projektinsa valtavasta linnoituksesta. Linnoituksen työt alkoivat vuonna 1196 ja päättyivät jo seuraavana vuonna.


title: Château Gaillard

text: Rikhard Leijonamielen puolustusrakennelmien kokonaisuus oli paljon laajempi ja merkittävämpi kuin se kokonaisuus, jonka me vielä tänään voimme nähdä raunioina. Puolustusjärjestelmän tarkoituksena oli mahdollistaa täydellinen Seinen sulkeminen liikenteeltä. Tasangolla olivat esimuurien kokonaisuus sekä vallihautojen ympäröimillä töyräillä esilinnakkeet. Joen rannassa olevassa soistuneessa laaksossa, kahden Andelysin linnoitetun kylän välisen maaston mitainen ympäristövallitus ja lopulta itse joessa, jossa oli linnoitettu saari sekä paksujen kettinkien muodostama esterakennelma, joka pystyi estämään kaiken liikenteen joella. Kaiken tämän keskellä kohosi juhlavana ja läpitunkemattomana tarkkailupisteenä itse Château-Galliardin linnake. Linnoitusjärjestelmän tehtävänä oli Seinen liikenteen valvonta sekä Normandian herttuakunnan pääkaupungin Rouenin suojelu.


title: Château Gaillard

text: Linnoituksen rakentaminen kalliolle kesti vajaat kaksi vuotta ja vuonna 1198 työt olivat valmiit. Linnoituksen arkkitehtuuri on saanut vaikutteita syyrialaisista linnoituksista, joihin Rikhard Leijonamieli tutustui tekemänsä ristiretken aikana. Arkkitehtuuri oli omana aikanaan erittäin modernia ja varmaan toimi esikuvana monille vastaaville rakennelmille kaikkialla Euroopassa, jopa Suomeen rakennetulle Olavinlinnalle. Linnoituksen pyöreät ja kulmattomat muurit estivät ammusten suoran kosketuksen varsinaisiin sisämuureihin ja vartiotornissa oli perus- ja esimuuri, joka suojeli hyökkäyksiltä varsinaista vartiotornia.


title: Château Gaillard

text: Aikakauden aseiden kantaman lyhyyden tähden linnaketta ei rakennettu korkeammalle kukkulalla. Rikhard rakensi eritoten puolustusjärjestelmän Cléryn kummulle, jonka sijainti muutoin oli hänen tarkoituksiinsa erinomaisen sopiva. Linnoituksessa oli kolme 120 metrin (20 metriä Seinen pinnan alapuolelle) syvyistä kaivoa, jotka oli kaivettu kalkkikiveen. Lisäksi sen perustaan oli louhittu lukuisia kellareita tarvittaville elintarvikkeille. Näin linnoitus oli tarkoitettu kestämään myös pitkäaikaista piiritystä ja oli maineeltaan pitkälti valloittamaton.


title: Château Gaillard

text: Rikhard Leijonamielen kuoltua huhtikuussa 1199 tuli kuninkaaksi hänen nuorempi veljensä Juhana Maaton, josta tuli myös Normandian herttua. Juhana solmi ranskan kanssa ns. Goulet'm rauhan 22. toukokuuta 1200. Rauha kuitenkin päättyi vuonna 1202 ja Ranskan Filip II hyökkäsi Normandiaan ja 6 000 sotilaan avulla hän piiritti Château gaillardin linnoituksen 10. elokuuta vuonna 1203. Sen jälkeen kun hän oli saanut haltuunsa saarella olevan linnoituksen ja esilinnoitusjärjestelmän, niin päätti ryhtyä taivuttamaan itse linnoitukseen siirtyneitä sotilaita ja muita asukkaita.


title: Château Gaillard

text: Linnoituksesta turvapaikan saanet läheisen kylän vanhukset, naiset ja lapset poistettiin linnoituksesta joulukuussa. Linnoitus kesti kuitenkin urhollisesti hyökkääjien piirityksen ja linnoituksen useat tulipalot. Vasta kun kolme neljästä sotilaasta oli kuollut nälkään, päällikkö Roger de Lascy suostui antautumaan.


title: Château Gaillard

text: Linnoituksessa oleva armeija antautui 6. maaliskuuta vuonna 1204. Näin Filip II sai vapaan tien päättä voitokkaasti Normandian valloituksensa. Hän otti maakunnan kuninkaan suoraan hallintaan kesäkuussa 1204.


title: Château Gaillard

text: Château Gaillardista tulle mielenkiintoinen historiallinen toimija 1300-luvun alun Ranskassa. Kuningas Filip IV Kaunis lopetti temppeliherrojen ritarikunnan ja sai itsensä ja poikiensa osaksi kirouksen. Tämän kirouksen ja historiallisesti tapahtuneen Suoran Kapetinki-dynastin päättymisen myötä näitä neljää kuningasta kutsutaan "kirotuiksi kuninkaiksi" (ransk. "les roi maudit").


title: Château Gaillard

text: Historiassa on lukuisia tarinoita, joiden todenperäisyyttä on vuosisatoja myöhemmin mahdoton saada selville. Erään tallaisen tarinan mukaan Château Gaillardin linnoituksen vartiotornin juurella, pohjoisella puolella, olevat portaat johtavat suureen maanalaiseen selliin, jossa olisi pidetty vangittuna Filip IV Kauniin miniää Burgundin Margueritea, joka oli aviorikoksesta syytetty Ludvig X Itsepäisen puoliso. Marguerite Bourgogne toki suljettiin linnoitukseen 18. kesäkuuta 1314 ja hänet kuristettiin 15. elokuuta 1315 ja hänen ruumiinsa vietiin seuraavana yönä hevosten vetämänä Vernon fransiskaanien hautausmaalle. Tämän ns. Neslen tornin skandaalin seurauksena myös toinen Filip IV Kauniin miniä, Kaarle IV Kauniin puoliso Blanche, oli suljettuna Château Gaillardin linnoitukseen, mutta hän sai kuitenkin luvan vetäytyä loppuelämäkseen luostariin.


title: Château Gaillard

text: Filip V Pitkän puoliso Jeanne, oli myös aikansa suljettuna Dourdanin linnoituksen, mutta hänet vapautettiin ja hän olikin ainoa näistä kolmesta Filip IV Kauniin miniästä, josta tuli kuningatar vuonna 1316.


title: Château Gaillard

text: Seuraava kuuluisa linnan asukas on satavuotisen sodan aikana mm. Navarran kuningas Kaarle Paha, Ludvig X Itsepäisen tyttären Navarran kuningattaren Johannan poika, on linnoituksessa vankina Ranskan kuninkaan Juhana II Hyvän määräyksestä. Kaarle kuitenkin pakenee sieltä 9. marraskuuta 1357.


title: Château Gaillard

text: Tämän pitkäkestoisen konfliktin aikana linna joutuu useiden piiritysten kohteeksi. Vuonna 1417 se joutui englantilaisilla kuudentoista kuukauden piirityksen jälkeen, koska viimeinenkin köysi kaivosta tarvittavan veden nostamiseksi katkeaa. Jeanne d'Arcin asetoveri La Hire hyökkää linnoitusta vastaan ja valtaa sen vuonna 1429, mutta jo seuraavana vuonna se palautuu takaisin englantilaisille. Vuonna 1449 Kaarle VII Voittoisan joukot valtaavat linnakkeen ranskalle satavuotisen sodan ollessa päättymisvaiheessa.


title: Château Gaillard

text: Tultaessa uudelle ajalle, tapahtuu linnoituksen viimeinen piiritys Navarran kuninkaan Henrikin, tulevan Ranskan kuninkaan Henrik I:n toimesta. Tämän jälkeen kuninkaallisella määräyksellä linnoitus määrätään tuhottavaksi ja muurit alas revittäviksi sekä rauniot annettaviksi paikallisille luostareille. Alarepiminen keskeytetään vuonna 1611, mutta ne alkavat ja jatkuvat uudelleen kardinaali Richelieun määräyksestä.


title: Château Gaillard

text: Vuonna 1852 Château Gaillardin linnoitus luokiteltiin valtion toimesta historialliseksi monumentiksi ja sen suojeleminen aloitettiin. Nykyisin linnoitus on suosittu turistikohde ja sinne on rakennettu entisöityjä ja suojaisia tiloja matkailutarkoituksiin.


title: The Entire Population of Hackney

text: The Entire Population of Hackney oli Iron Maidenin kitaristi Adrian Smithin ja rumpali Nicko McBrainin lyhytikäinen musiikillinen sivuprojekti Iron Maidenin pitäessä taukoa "World Slavery Tour" -kiertueensa ja "Somewhere in Time" -albuminsa välissä.


title: The Entire Population of Hackney

text: Projektiyhtye esiintyi salaisessa konsertissa Lontoossa Marquee-klubilla 19. joulukuuta 1985. Adrian Smith ja Nicko McBrain kutsuivat soittamaan muutamia muusikkoystäviään: Adrian Smithin vanhan Urchin-yhtyeen jäsenet Dave Colwell ja Andy Barnett täydensivät kokoonpanon. Yhtye soitti enimmäkseen cover-kappaleita, mutta jäsenet kirjoittivat myös muutaman kappaleen yhdessä. Kappale "Reach Out" päätyi Iron Maidenin Somewhere In Time-albumilta julkaistun singlen Wasted Years B-puolelle. Kappaleet "Juanita" ja "That Girl" päätyivät saman albumin toisen singlen, Stranger in a Strange Landin B-puolelle.Yhtyeen esiintyminen on taltioitu bootleg-äänitteelle "The Entire Population Of Hackney". Bootleg on tunnettu myös nimillä "The Whole Population Of Hackney!" ja "Live In London".


title: The Entire Population of Hackney

text: Kappaleet:


title: Naurun lippu

text: Naurun tasavallan lipussa on sinisellä pohjalla ohut keltainen vaakaviiva ja sen alla, lipun vasemmassa reunassa, valkoinen 12-sakarainen tähti. Lipun mittasuhteet ovat 1:2. Se otettiin virallisesti käyttöön 31. tammikuuta 1968.


title: Naurun lippu

text: Valkoinen tähti keltaisen viivan alapuolella edustaa Naurun maantieteellistä sijaintia juuri päiväntasaajan eteläpuolella, ja tähden 12 sakaraa edustavat maan kahtatoista alkuperäistä heimoa. Lipun sininen tausta kuvaa Tyyntämerta.


title: Niklas Hagman

text: Niklas Hagman (s. 5. joulukuuta 1979 Espoo) on uransa jo lopettanut suomalainen toisen polven jääkiekkoilija. Hagman teki pitkän uran NHL:ssä, jossa hän pelasi kymmenen kautta viidessä eri seurassa.


title: Niklas Hagman

text: Niklas Hagman on ensimmäisen Suomessa kiekko-oppinsa saaneen NHL-pelaajan Matti Hagmanin poika. Isän lempinimestä ”Hakki” juontuu myös Niklaksen lempinimi ”Pikku-Hakki”. Matti ja Niklas olivat ensimmäiset suomalaiset isä ja poika, jotka ovat pelanneet NHL:ssä.


title: Niklas Hagman

text: Ennen SM-liigauraansa Hagman pelasi HIFK:n juniorijoukkueissa. Hän pelasi ensimmäiset kahdeksan liigaotteluaan SM-liigassa HIFK:ssa kaudella 1997–1998, mutta pelasi vielä suurimman osan peleistä A-junioreissa. Kaudella 1998–1999 Hagman ehti pelata HIFK:ssa liigajoukkueessa 17 ottelua kunnes joukkue vuokrasi hänet kesken kauden Bluesiin, jossa hän vietti loppukauden pelaten 14 ottelua.


title: Niklas Hagman

text: Florida Panthers varasi Hagmanin kolmannella varauskierroksella varausnumerolla 70. Hagmanilla oli juniori-iän jälkeen hankaluuksia löytää pelipaikkaa pääkaupunkiseudun liigajoukkueista, joten hän siirtyi Juhani Tammisen oppiin Oulun Kärppiin kausiksi 1999–2001, joista ensimmäisellä hän oli mukana nostamassa Kärppiä I-divisioonasta SM-liigaan. Hagman teki sopimuksen TPS:n kanssa kaudesta 2001–2002, mutta hän saikin sopimustarjouksen Florida Panthersista ja siirtyi NHL:ään syksyllä 2001.


title: Niklas Hagman

text: Hagman pelasi tulokaskaudellaan 78 NHL-ottelua ja maaliskuussa 2002 hänet valittiin kuukauden tulokkaaksi hänen tehtyään kuukauden aikana 10 pistettä 14 pelissä. Seuraavien kahden kauden aikana Hagman ei yltänyt tulokaskautensa tehoihin, mutta jatkoi Floridan vakiokokoonpanossa pelaten kaudella 2002–2003 yhteensä 80 ottelua pistein 8+15=23 ja kaudella 2003–2004 75 ottelua pistein 10+13=23.


title: Niklas Hagman

text: Kaudeksi 2005–2006 Hagman palasi Floridaan, muttei pelannut kautta loppuun joukkueessa, sillä hänet kaupattiin Dallas Starsiin seitsemännen kierroksen varausoikeutta vastaan. Hagman pelasi Floridassa yhteensä 263 ottelua. Ensimmäisellä täydellä Dallas-kaudellaan 2006–2007 Hagman rikkoi ensimmäistä kertaa urallaan kymmenen maalin rajan NHL:ssä tehden 17 maalia. Seuraavalla kaudella hän sai vielä lisää peliaikaa ja teki 27 maalia ja 41 pistettä.


title: Niklas Hagman

text:
Kesällä 2008 Hagman teki 12 miljoonan dollari arvoisen neljän vuoden sopimuksen Toronto Maple Leafsin kanssa.
Tammikuussa 2010 Toronto Maple Leafs ja Calgary Flames suorittivat seitsemän pelaajan vaihtokaupan, jonka seurauksena myös Hagman vaihtoi seuraa Torontosta Calgaryyn.


title: Niklas Hagman

text: Calgary Flames asetti Hagmanin waivers-siirtolistalle marraskuussa 2011, ja 14. marraskuuta 2011 Anaheim Ducks poimi hänet re-entry –waivers-listalta. Hagman pelasi loppukauden Anaheimissa tehden 63 ottelussa tehot 8+11=19.


title: Niklas Hagman

text: Hagman ei saanut kauden 2011–2012 jälkeen uutta sopimusta NHL:ssä ja siirtyi kesällä 2012 KHL-seura Lokomotiv Jaroslavliin.


title: Niklas Hagman

text: Heinäkuussa 2013 julkistettiin Hagmanin sopimus Porin Ässien kanssa. SM-liigassa hän on ollut tehopörssin kärjessä ja hänet palkittiin lokakuussa 2013 kuukauden pelaajana hänen tehtyään kuun 12 ottelussa tehot 10+4=14.


title: Niklas Hagman

text: Keväällä 2014 Hagman solmi KHL-joukkue Jokereiden kanssa kaksivuotisen sopimuksen. Keväällä 2016 Jokerit ilmoitti, ettei se tarjoa Hagmanille jatkosopimusta. Kaudella 2014–15 hän pelasi runkosarjassa 46 ottelua, joissa teki 19 maalia ja antoi 9 maaliin johtanutta syöttöä. Pudotuspeleissä Hagman pelasi 10 ottelua tehoin 2+0. Seuraavalla kaudella hän esiintyi 44 runkosarjan ottelussa, joissa hän teki tehot 5+9. Pudotuspeleissä hän pelasi viisi ottelua tehden niissä kaksi maalia.


title: Niklas Hagman

text: Niklas Hagmanin yllättävä paluu Oulun Kärppiin jäi lyhykäiseksi. Hän liittyi oululaisseuran vahvuuteen lokakuussa 2016 loppukauden kattavalla sopimuksella ja ehti edustaa Kärppiä 14 SM-liigan runkosarjan pelissä. Sopimus sisälsi marraskuun loppuun saakka ulottuvan koeajan, jonka puitteissa Kärpistä tiedotettiin 28. marraskuuta, ettei try out-muotoista pelaajasopimusta enää jatkettu marraskuun jälkeen. Hagman esiintyi Kärpissä varsin vaatimattomasti, sillä hän keräsi pelaamissaan 14 ottelussa 6 tehopistettä (2+4).


title: Niklas Hagman

text: Yle Urheilu tiedotti 18. tammikuuta 2017, että Hagman on saanut pestin Hämeenlinnan Pallokerhon edustusmiehistön riveihin loppukauden kattavalla sopimuksella. HPK:n päävalmentaja Antti Pennanen ilmoitti myös, että Hagman toivoi pääsevänsä pelaamaan nimenomaan HPK:n miehistössä.


title: Niklas Hagman

text: Joulukuussa 2017 Hagman ilmoitti lopettavansa jääkiekkouransa.


title: Niklas Hagman

text: Hagman edusti Suomea ensimmäisen kerran arvoturnauksessa nuorten MM-kilpailuissa 1998. Suomi voitti kisoissa maailmanmestaruuteen, kun Suomi voitti Venäjän jatkoajalla finaalissa. Hagman ohjasi Olli Jokisen laukoman kiekon maaliin onnekkaasti lonkallaan jatkoajalla ajassa 73.41. Hagman oli mukana nuorten kisoissa myös seuraavana vuonna ja oli Suomen toiseksi paras pistemies Eero Suomervuoren jälkeen.


title: Niklas Hagman

text: Ensimmäisen kerran miesten arvoturnaukseen Hagman osallistui Salt Lake Cityn olympialaisissa 2002. Samana keväänä pelatuissa MM-kilpailuissa Hagman oli maajoukkueen parhaimpia pelaajia. Hänet valittiin kisojen parhaaksi hyökkääjäksi ja tähdistökentälliseen, vaikka Suomi jäi neljänneksi.


title: Niklas Hagman

text: Hagman osallistui maailmanmestaruuskilpailuihin myös vuosina 2003, 2004 ja 2005 ilman mainittavaa menestystä. Vuonna 2004 Hagman jätettiin viiden ottelun jälkeen pelaavan kokoonpanon ulkopuolelle, kun Jari Viuhkolan kisapassi leimattiin. Hagman oli Suomen joukkueessa lisäksi World Cupissa 2004 ja Torinon olympialaisissa 2006, josta Hagman voitti ensimmäisen aikuisten arvokisamitalinsa, kun Suomi voitti hopeaa.


title: Niklas Hagman

text: Sveitsin 2009 MM-kisojen jälkimainingeissa Hagman aiheutti pienimuotoisen kohun näyttämällä paljaan takapuolensa bussin ikkunasta Ylen urheilutoimittaja Inka Heneliukselle. Hagman ei ole tunnustanut asiaa, mutta kaksikko sanaili jo aiemmin keskenään Heneliuksen pyytäessä Pekka Rinnettä haastatteluun. Vancouverin talviolympialaisissa 2010 Hagman oli Suomen parhaita maalintekijöitä neljällä maalillaan. Hagman sai turnauksesta kolmannen arvokisamitalinsa Suomen voittaessa pronssia.


title: Niklas Hagman

text: Hagman oli naimisissa vuoden 2003 Miss Suomen ensimmäisen perintöprinsessan Piritta Hagmanin (o.s. Hannula) kanssa. He avioituivat kesällä 2006 mutta jättivät avioerohakemuksen yhdessä maaliskuussa 2018 ja lopullinen ero astui voimaan joulukuussa 2018. Heillä on kolme lasta, Lukas (s. 2007), Lila (s. 2009) ja Eliana (s. 2012). Hagmanin eno Kai Haaskivi on entinen jalkapalloilija.


title: Hammer DeRoburt

text: Hammer DeRoburt, KBE (25. syyskuuta 1922 – 15. heinäkuuta 1992 Melbournessa, Australia) oli naurulainen poliitikko ja ensimmäinen Naurun presidentti. Hän oli keskeinen hahmo saarivaltion politiikassa yli kolmenkymmenen vuoden ajan.


title: Hammer DeRoburt

text: DeRoburt toimi Naurun paikallishallintoneuvoston puheenjohtajana vuodesta 1955, ja johti maan itsenäisyyteen 31. tammikuuta 1968. Hän toimi Naurun presidenttinä neljä kertaa vuosien 1968 ja 1989 välillä vain lyhyin tauoin. Kuningatar Elisabet II antoi DeRoburtille kunniaritarin arvon (Knight Commander of the British Empire, KBE) vuonna 1982.


title: Hammer DeRoburt

text: DeRoburtin keskeinen tavoite oli turvata kaivostoiminnan tuotot naurulaisille itselleen. Maan vauraus perustuu fosfaattilouhoksiin, joiden ehtyminen oli ennustettavissa jo DeRoburtin aikana.


title: Lasse J. Laine

text: Lasse Juhani Laine (s. 6. helmikuuta 1946 Iitti) on suomalainen ornitologi, biologi, tietokirjailija ja toimittaja. Hän on kirjoittanut muun muassa kirjat "Suomalainen lintuopas" (1996), "Suomen luonto-opas" (2000) ja "Lintuharrastajan opas" (2004). "Suomen lasten luontokirja" valittiin vuoden luontokirjaksi 2010. Hän on myös suomentanut useita lintukirjoja ja ollut mukana useiden teossa yhtenä kirjoittajana. Laine on kirjoittanut ensimmäisen kerran "Helsingin Sanomiin" vuonna 1977 ja sittemmin lakkautettuun "Eläinmaailma"-lehteen vuodesta 1979.


title: Lasse J. Laine

text: Laine toimi myös vuosikausia lintuharrastajien rariteettikomitean puheenjohtajana.


title: Lasse J. Laine

text: Laineen pro gradu Helsingin yliopistossa käsitteli kirjokertun ja pikkulepinkäisen pesimäbiologiaa. Valmistumisen jälkeen hän toimi jonkin aikaa opetustehtävissä Helsingin yliopistossa. Hän on retkeillyt laajalti ympäri maailmaa ja nähnyt yli puolet maailman lintulajeista.


title: Lasse J. Laine

text: Laine on naimisissa, ja hänellä on vuonna 1992 syntynyt poika.


title: GBU-28

text: GBU-28 () on Yhdysvaltain asevoimien pääasiassa maanalaisten kohteiden tuhoamiseen suunniteltu laser-ohjattu pommi. Yhdysvaltain ilmavoimat kehitti sen lyhyessä ajassa erityisesti Persianlahden sotaa varten, mutta lopulta sodan aikana pudotettiin ainoastaan kaksi GBU-28 -pommia F-111F-pommikoneista. Virallinen lupa pommin valmistamiselle annettiin 14. helmikuuta 1991 ja ensimmäiset kappaleet toimitettiin Yhdysvaltain ilmavoimille jo kaksi päivää myöhemmin. Ilmavoimien testeissä huomattiin, että pommi pystyi tunkeutumaan yli kuusimetrisen betonin tai yli 30 metrin maakerroksen läpi.


title: GBU-28

text: GBU-28 on valmistettu tykistön kahdeksan tuuman (8") ylijäämäputkista niiden kestävyyden ja painon vuoksi.


title: Naurun presidentti

text: Naurun presidentti on Naurun tasavallassa sekä valtion että hallituksen päämies. Presidentin valitsee 18-jäseninen Naurun parlamentti. Presidentti nimittää itselleen 5-6-jäsenisen hallituksen.


title: Hiekoitus

text: Hiekoituksella tarkoitetaan pääasiassa jään tai lumen aiheuttamien liukkaiden tienpintojen päällystämistä esimerkiksi sepelillä tai hiekalla tien pinnan pidon parantamiseksi. Tienpinnat hiekoitetaan pääasiassa talvisin. Myös loppusyksyllä ja alkukesällä maanpinta on usein liukasta, minkä vuoksi pinta hiekoitetaan.


title: Hiekoitus

text: Hiekoitukseen käytetään pienessä mittakaavassa lapioita, mutta myös traktorivetoisia hiekoitinlaitteita sekä purkavia lava-autoja.


title: Hiekoitus

text: Hiekoitus on myös maanparannustoimenpide, jolla kuohkeutetaan savista maata.


title: Nicky Cruz

text: Nicky Cruz (s. 6. joulukuuta 1938 San Juan, Puerto Rico) on yhdysvaltalainen kirjailija ja pastori. Hän toimi nuoruudessaan Mau-Mau-nimisen jengin pelättynä johtajana New Yorkissa. Hän kääntyi kristityksi ja on sen jälkeen kirjoittanut muun muassa kirjan elämästään "Juokse poika juokse". Kirja on ollut Suomessa erittäin suosittu nuorten, erityisesti varusmiesten keskuudessa. Cruz tuli uskoon saarnaaja David Wilkersonin myötävaikutuksella, johon Wilkersonin kirja "Risti ja linkkuveitsi" keskittyy. Cruzin muita teoksia ovat muun muassa kirjat 'Sydän tulessa' ja 'Pyhä tuli'.


title: Nicky Cruz

text: Cruzin elämäntarina vaikutti moniin nuoriin ja tuhansia ihmisiä ympäri maailmaa kerääntyi kuuntelemaan Nickyn kertomuksia ja puheita. Hän toimi kahdessa kristillisessä järjestössä, jotka pyrkivät auttamaan huumeongelmaisia nuoria.


title: Nicky Cruz

text:
Nickyn on kertonut vanhempiensa hankkineen tuloja noituudella ja ottamalla yhteyksiä kuolleisiin. Nicky ja äiti olivat huonoissa suhteissa. Kerran Nickyn äiti hakkasi hänet tajuttomaksi. Aamulla Nicky heräsi tajuttomuudestaan verilätäkössä. 15-vuotiaana Nickin vanhemmat lähettivät hänet kotoa New Yorkiin veljensä Frankin luokse asumaan, josta karkasi 2 kuukautta myöhemmin. 16-vuotiaana Nicky nousi Mau-mau -nimisen jengin johtajaksi (jengin nimi juontuu afrikkalaiseen sotilaalliseen vapautusjärjestöön Mau Mau).
Jengissä ollessaan hän joutui vaikeuksiin niin poliisien kuin muidenkin jengien kanssa ja joutui katsomaan kuolemaa silmiin, kun eräs toinen jengi Piispat surmasi hänen ystävänsä Mannien. Loppuvaiheessa hän tuli uskoon David Wilkersonin ansiosta. Nicky kävi raamattukoulun, jonka jälkeen hän aloitti työnsä. Raamattukoulusta Nicky myös löysi vaimonsa Glorian.


title: Nicky Cruz

text: Cruz on jatkanut puhujamatkoja ulkomaille vielä yli 70 vuoden iässä. Suomessa Cruz on käynyt viimeksi kesällä 2017.


title: Nicky Cruz

text: Omat teokset


title: Nicky Cruz

text: Omat teokset, joista ei tiedossa suomennoksia


title: Nicky Cruz

text: Cruzista kertovat teokset


title: Samovaari

text: Samovaari (ven. "самова́р", "itsekeittäjä") on venäläinen messinkinen tai kuparinen teenkeitin. Perinteisesti samovaari on pidetty jatkuvasti lämpimänä kivillä, hiilillä tai spriiliekillä, mutta nykyään on pitemmän aikaa ollut jo käytössä teräksisiä samovaareja, jotka lämpiävät sähköllä. Jotta haudutettu tee säilyisi myös kuumana, keittimen päällä pidetään teekannua.


title: Naurun parlamentti

text: Naurun parlamentti () on Naurun tasavallan yksihuoneinen kansanedustuslaitos. Parlamentissa on 18 jäsentä, jotka valitaan yleisillä vaaleilla kolmeksi vuodeksi kerrallaan. Äänestäminen parlamenttivaaleissa on pakollista jokaiselle vähintään 20-vuotiaalle Naurun kansalaiselle.


title: Naurun parlamentti

text: Parlamentti nimittää joukostaan Naurun presidentin, joka puolestaan muodostaa hallituksen. Naurun ainoa virallinen poliittinen puolue on Nauru First ("Naoero Amo"), jolla on kolme edustajaa parlamentissa.


title: Naurun parlamentti

text: Parlamenttivaaleja varten Nauru on jaettu kahdeksaan vaalipiiriin, jotka vastaavat osittain maan alueita ("districts"). Vaalipiirit ovat:


title: Naurun parlamentti

text: Jokaisesta vaalipiiristä valitaan parlamenttiin kaksi edustajaa, paitsi Ubenidestä, josta edustajia valitaan neljä.


title: The Beast on the Road

text: The Beast on the Road on Iron Maiden -yhtyeen 180 konsertin maailmankiertue vuodelta 1982. Kiertue käynnistyi Englannista 25. helmikuuta 1982 ja päättyi 10. joulukuuta 1982 Japaniin.


title: The Beast on the Road

text: Kiertueen eri konserteista on julkaistu runsaasti bootlegejä, mutta kiertueen virallinen Iron Maiden -livealbumi on "Beast over Hammersmith". Albumi on äänitetty Lontoossa, Hammersmith Odeon -konserttisalissa 20. maaliskuuta 1982.


title: The Beast on the Road

text: Iron Maiden toimi kiertueen Yhdysvaltojen osuudella 104 konsertissa lämmittelijänä muille yhtyeille.


title: Mikko Heikka

text: Mikko Esa Juhani Heikka (s. 19. syyskuuta 1944 Ylitornio) on suomalainen pappi ja teologi, joka toimi Suomen evankelis-luterilaisen kirkon Espoon hiippakunnan ensimmäisenä piispana 1. tammikuuta 2004 – 31. tammikuuta 2012. Hänen seuraajansa piispana oli Tapio Luoma.


title: Mikko Heikka

text: Heikka kirjoitti ylioppilaaksi Kemin lyseosta 1963 ja valmistui teologian kandidaatiksi (nykyisin teologian maisterin arvo) 1967.


title: Mikko Heikka

text: Vuonna 1968 papiksi vihitty Heikka toimi seurakuntapastorin tehtävissä Helsingissä Roihuvuoren, Meilahden ja Munkkiniemen seurakunnissa. Teologian lisensiaatiksi Heikka valmistui 1974 ja väitteli Helsingin yliopistossa tohtoriksi 1983. Hänen väitöskirjansa "Toivon Jumala ja maailman toivo" käsitteli saksalaisen teologin Jürgen Moltmannin todellisuuskäsitystä.


title: Mikko Heikka

text: Vuodesta 1989 lähtien Heikka toimi Helsingin tuomiokirkkoseurakunnan kirkkoherrana ja siten myös Helsingin tuomiorovastina ennen valintaansa Espoon hiippakunnan ensimmäiseksi piispaksi 2004. Tuomiorovastina hän toimi muun muassa Cantores Minores -poikakuoron, Helsingin urkukesän sekä Via Crucis -pääsiäisnäytelmän hallitusten puheenjohtajana. Helsingissä Heikan haastavin hallinnollinen tehtävä oli neljän keskustaseurakunnan yhdistäminen. Piispana hän on johtanut uuden Espoon hiippakunnan ja sen kaikkien toimintamuotojen perustamisen.


title: Mikko Heikka

text: Heikka on pitänyt esillä kysymyksiä yhteiskunnallisesta oikeudenmukaisuudesta. Hän on ollut mukana useissa valmisteluryhmissä ja toiminut muun muassa kirkon ulkoasiainneuvoston pakolaistyöryhmän puheenjohtajana ja kirkon diakonian ja yhteiskuntatyön toimikunnan puheenjohtajana. Julkisuudessa hän on tarttunut muun muassa yritysetiikan ja monikulttuurisuuden kysymyksiin.


title: Mikko Heikka

text: Vuonna 2004–2006 Heikka toimi puheenjohtajana piispainkokouksen asettamassa työryhmässä, joka käsitteli naispappeuden vastustajien aiheuttamia jännitteitä kirkossa. Työryhmän työn seurauksena tilanne seurakunnissa on ratkaisevasti selkiytynyt ja syrjintätapauksiin on pystytty tarttumaan aktiivisesti. Työryhmän linjaukset tarkoittivat myös sitä, että naispappeuden vastustajalla ei ole oikeutta saada pappisvihkimystä tai kirkon virkaa vaikka muut ehdot täyttyisivät.


title: Mikko Heikka

text: Heikka on noussut julkisuuteen puhumalla homoseksuaalien oikeuksista kirkossa. Heikka toimi 2000-luvun ensikymmenen lopulla piispainkokouksen asettaman parisuhdelain seurauksia käsittelevän työryhmän puheenjohtajana. Työryhmä ehdotti rukousta parisuhteensa rekisteröineiden puolesta. Ehdotus hyväksyttiin sekä piispainkokouksessa että kirkolliskokouksessa. Henkilökohtaisesti Heikka olisi valmis etenemään pidemmällekin.


title: Mikko Heikka

text: Heikka näki myös, että kirkon tärkein tehtävä on hengellinen ja että taloudellisen tilanteen heikentyessä voimavaroja tulisi suunnata jumalanpalveluksiin ja muuhun kirkon hengellistä identiteettiä tukevaan toimintaan.


title: Mikko Heikka

text: Heikka on toiminut kirjallisuuskriitikkona ja esseistinä eri lehdissä, muun muassa Helsingin Sanomissa, Uudessa Suomessa ja Suomen Kuvalehdessä. Väitöskirjansa lisäksi hän on julkaissut esseekokoelman "Paratiisi ajattelee meissä" (1999). Lisäksi hän on julkaissut ihmisoikeuksia käsittelevän kirjan "Vapaina ja tasavertaisina. Ihmisoikeudet uskontojen näkökulmasta" (2014).


title: Mikko Heikka

text: Mikko Heikka on naimisissa ja hänellä on neljä lasta: Henrikki (1969), Taneli (1971), Sakari (1976) ja Rebekka (1979). Hänen harrastustensa joukossa on rakentaminen ja musiikki; hän mainitsee rakastavansa barokkimusiikkia. Hän on rakentanut muun muassa omakotitalon ja mökin. Lisäksi piispa harrastaa kirjakauppoja eri puolilla maailmaa, urheilua lastenlasten kanssa sekä FC Hongan pelien seuraamista.


title: René Harris

text: René Reynaldo Harris (11. marraskuuta 1947 – 5. heinäkuuta 2008) oli naurulainen poliitikko ja liikemies, joka toimi Naurun presidenttinä useaan otteeseen 2000-luvun alussa. Hän edusti Aiwoa Naurun parlamentissa vuodesta 1977 ja toimi myös Nauru Phosphate Corporationin sekä Nauru Pacific Linen johtokunnissa.


title: René Harris

text: Harris toimi Naurun presidenttinä vuosina 1999-2000, 2001-2003 ja uudestaan vuonna 2003-2004. Harrisin hallintokausien aikana Nauru neuvotteli Australian kanssa sopimuksen, jonka ehdoin Naurulle perustettiin keskus käsittelemään Australiaan pyrkiviä pakolaisia.


title: René Harris

text: Harrisin hallintoa syytettiin tuhlaavaisuudesta ja väärinkäytöksistä, sekä sekaantumisesta Venäjän mafian rahanpesuun.


title: René Harris

text: Kuten monet naurulaiset, Harris kärsi diabeteksestä ja sai dialyysihoitoa Australian Melbournessa. Hän oli kuollessaan 60-vuotias.


title: Kazım Koyuncu

text: Kazım Koyuncu (7. marraskuuta 1971 – 25. kesäkuuta 2005) oli turkkilainen muusikko, jonka musiikki oli vahvasti kansanmusiikkivaikutteista. Hän oli kotoisin Mustanmeren rannikolla sijaitsevasta Artvinin provinssissa. Vasemmistomielinen Koyuncu aloitti muusikon uransa valmistuttuaan yliopistosta vuonna 1992. Hän ehti levyttää viisi albumia ennen kuolemistaan keuhkosyöpään kesäkuussa 2005.


title: Ulla Tapaninen

text: Ulla Maija Tapaninen (s. 19. marraskuuta 1955 Suomussalmi) on suomalainen näyttelijä, laulaja, koomikko ja ääninäyttelijä. Tapaninen tunnetaan vahvana naisnäyttelijänä, jolta sujuvat sekä koomiset että vakavat roolit. Hän on myös yksi suomalaisen standup-komiikan edelläkävijöitä.


title: Ulla Tapaninen

text: Suomussalmella ja Kuhmossa nuoruuttaan viettänyt Ulla Tapaninen jätti lukion kesken ja meni töihin myymäläautoon. Hän pääsi harjoittelijaksi ja sitten kolmeksi vuodeksi vakinaiseksi näyttelijäksi Kajaanin kaupunginteatteriin 1970-luvun lopulla. Hän ei olisi halunnut lähteä Kainuusta, mutta työtovereiden yllyttämänä hän haki Teatterikorkeakouluun, jonne pääsi ja josta valmistui 1982. Opiskeluvuosina Tapaninen näytteli muun muassa Puckin roolia Suomen Kansallisteatterin "Kesäyön unelmassa" 1980. Hänen myöhemmistä teatteritöistään tunnetaan erityisesti Ryhmäteatterin monologinäytelmien sarja "Lava-ammuntaa", joka alkoi 1995 ja sai viidennen osansa vuonna 2017. Hän on myös kirjoittanut monologit yhdessä Raila Leppäkosken kanssa. Vantaan Tikkurilan Silkkisalissa Tapaninen on esittänyt näitä monologeja nimellä "Hämmennystä". Vuonna 2013 Tapaninen oli mukana Helsingin Kaupunginteatterissa vanhenevien naisten bridge-joukkueesta kertovassa komediassa "Vielä ehtii".


title: Ulla Tapaninen

text: Elokuvissa Ulla Tapaninen on nähty muun muassa Pakastaja-Elvin roolissa kolmessa Risto Räppääjä -elokuvassa. Ääninäyttelijänä hän on antanut äänensä muun muassa Muumimammalle ja "Pienen merenneidon" (1989) Ursulalle.


title: Ulla Tapaninen

text: Tapaninen on tullut tunnetuksi myös musiikin saralla, sekä kajaanilaisen H-Bandin laulusolistina että teatterikorkeakoululaisten yhtyeprojektista, Kake Singersistä. Hän on esiintynyt 2010-luvulla laulusolistina kokoonpanossa Ulla Tapaninen & Nasevat Kurtut. Häntä säestävässä naiskvintetissä soittaa muun muassa harmonikkataiteilija Merja Ikkelä.


title: Ulla Tapaninen

text: Tapaninen vietti 30-vuotistaiteilijajuhlaansa vuonna 2005.


title: Ulla Tapaninen

text: Keväällä 2011 Tapaninen osallistui kilpailijana Yle TV1:n Maestro – tikusta asiaa -sarjaan, jossa julkisuuden henkilöt opettelivat johtamaan orkesteria.


title: Tie Avonleaan

text: Tie Avonleaan (Kanadassa "Road to Avonlea", "Les Contes d'Avonlea", Yhdysvalloissa "Avonlea") on kanadalainen televisiosarja, jonka tuottivat yhteistyössä Kevin Sullivan Entertainment ja Disney Channel. Sarja sijoittuu Prinssi Edwardin saaren maisemiin ja se perustuu löyhästi Lucy Maud Montgomeryn kirjasarjaan "Sara, tarinatyttö". Sarjaa kuvattiin pääasiassa Uxbridgessä ja Torontossa Ontariossa. Siitä tuli eräs kaikkien aikojen suosituimmista kanadalaisista televisiosarjoista, ja se on voittanut lukuisia palkintoja. Suomessa sarjaa on esittänyt Yle TV1.


title: Tie Avonleaan

text: Sarjan tapahtumat sijoittuvat pääasiassa kuvitteelliseen Avonlean kylään Prinssi Edwardin saarella vuosina 1898–1910, minne montrealilainen rikas mies lähettää kymmenvuotiaan tyttärensä, Sara Stanleyn (Sarah Polley), asumaan tätiensä Hetty ja Olivia Kingin luokse. Vaikka sarja aluksi seuraa Saran elämää tätiensä luona, siirtyy sarjan painopiste pian Kingin perheen elämän kuvaamiseen. Myöhemmin sarjan kerronta painottuu yhä enemmän Avonlean asukkaisiin, jolloin Sarah Polley lähti sarjasta, mutta palasi kuitenkin vierailevana tähtenä.


title: Tie Avonleaan

text: Muita sarjan tapahtumapaikkoja ovat Charlottetown, Halifax, Montreal, sekä Avonlean ei-kuvitteellinen naapurikaupunki Summerside.Sarjassa vieraili useita tunnettuja näyttelijöitä: W. O. Mitchell, Michael York, Madeline Kahn, Christopher Lloyd, Christopher Reeve, Kate Nelligan ja Stockard Channing.


title: Tie Avonleaan

text: Yhdysvalloissa ja Kanadassa sarja on julkaistu DVD:llä. Yhdysvaltalaisen version nimeksi vaihdettiin DVD-julkaisun myötä "Tales from Avonlea".


title: Penissyöpä

text: Penissyöpä on peniksen pahanlaatuinen kasvain. Länsimaissa miehen riski sairastua siihen on noin yksi 100 000:sta. Yli puolet penissyövistä todetaan yli 68-vuotiailla. Penissyöpään sairastuneista miehistä noin puolet on elossa viiden vuoden kuluttua diagnoosin saamisesta. Kivessyöpä ei ole penissyöpä.


title: Penissyöpä

text: Penissyöpä on Euroopassa ja Pohjois-Amerikassa yksi harvinaisimmista syöpätyypeistä. Vain 0,2 % kaikista miesten syövistä ovat penissyöpiä ja noin 0,1 % syöpäkuolemista johtuu penissyövästä. Sairaus on kuitenkin yleisempi kehitysmaissa. Osissa Etelä-Amerikkaa ja Afrikkaa penissyöpiä arvioidaan olevan noin 10 % miesten syövistä. Suomessa todetaan joka vuosi keskimäärin kolmetoista penissyöpätapausta.


title: Penissyöpä

text: Penissyöpään sairastumisen riskiä kasvattavat muun muassa papilloomavirustulehdus, esinahan ahtaus ja HIV-positiivisuus. Brasilialaisen tutkimuksen mukaan eläinten kanssa seksiä harrastaneilla miehillä on kaksinkertainen riski.


title: Penissyöpä

text: Penissyövän tavallisimmat hoidot ovat kasvaimen poistaminen kirurgisesti tai peniksen amputaatio.


title: Espoon hiippakunta

text: Espoon hiippakunta on Suomen evankelis-luterilaisen kirkon uusin hiippakunta, jonka toiminta alkoi 1. tammikuuta 2004. Hiippakunnan toiminta-alue kattaa 19 läntisen ja keskisen Uudenmaan suomenkielistä seurakuntaa Hangosta Mäntsälään. Hiippakunnan alueella asuu yli 550 000 ihmistä.


title: Espoon hiippakunta

text: Hiippakunnan tuomiokirkko on Espoon keskuksen Pappilanmäellä sijaitseva Espoon tuomiokirkko ja hiippakunnan tuomiokapituli sijaitsee Espoossa.Hiippakunnan piispa on Kaisamari Hintikka (2019-). Hiippakunnan ensimmäinen piispa (2004-2012) oli Mikko Heikka.


title: Killer World Tour

text: Killer World Tour on brittiläisen heavy metal-yhtye Iron Maidenin toinen konserttikiertue ja ensimmäinen maailmanlaajuinen kiertue. Kiertue seurasi albumin "Killers" julkaisua vuonna 1981 kestäen saman vuoden helmikuusta joulukuuhun.


title: Killer World Tour

text: Ennen kiertueen alkua tapahtui eräs Iron Maidenin tärkeimmistä kokoonpanomuutoksista: ex-Urchin Adrian Smith oli korvannut entisen kitaristin Dennis Strattonin. Smith ei ollut vain kakkoskitaristi, vaan lahjakas soittaja ja kappaleiden tekijä, joka auttoi Iron Maidenia luomaan oman heavy metal -soundinsa.


title: Killer World Tour

text: Killer World Tourin aikana Iron Maiden alkoi vakiinnuttaa asemaansa klubikonserttien ja muutama tuhat katsojaa vetävien salien pääesiintyjänä. Killer World Tourilla yhtye kuitenkin kiersi maailmaa vielä enimmäkseen suurempien yhtyeiden lämmittelijänä. Japanissa Iron Maiden oli omalla kiertueellaan pääesiintyjä, samoin muutamassa Ison-Britannian konsertissa. Japanin osuudella äänitettiin myös virallinen EP "Maiden Japan", joka sisälsi 4–5 kappaletta riippuen siitä, mistä sen osti.


title: Killer World Tour

text: Kuten Dennis Strattonin kanssa edellisellä kiertueella, yhtye koki ongelmia laulaja Paul Di'Annon kanssa, kun hän alkoi käyttää huumeita. Se johti lopulta Di'Annon korvaamisen Bruce Dickinsonilla.


title: Bernard Dowiyogo

text: Bernard Annen Auwen Dowiyogo (14. helmikuuta 1946 – 9. maaliskuuta 2003) oli naurulainen poliitikko, joka toimi maan presidenttinä yhteensä seitsemän kertaa vuosien 1976 ja 2003 välillä.


title: Bernard Dowiyogo

text: Dowiyogo valittiin Naurun parlamentin jäseneksi vuonna 1973, ja presidentiksi ensimmäistä kertaa 1976. Hän oli ensimmäinen ehdokas, joka voitti maan itsenäistymisestä vuonna 1968 saakka presidenttinä toimineen Hammer DeRoburtin, ja Dowiyogo toimi presidenttinä kaksi vuotta. Seuraavan kerran hän toimi presidenttinä vuosina 1989–1995.


title: Bernard Dowiyogo

text: 1980-luvulla Dowiyogo kritisoi Ranskaa ja Yhdysvaltoja atomiaseiden testauksesta Tyynenmeren alueella.